KPDNHEP pertimbang semula kompaun
Oleh MOHAMAD FAIZAL HASHIM

13 Mac 2021, 2:48 pm
JOHOR BAHRU – Kementerian Perdagangan Dalam Negeri dan Hal Ehwal Pengguna (KPDNHEP) Johor akan mempertimbangkan semula kompaun terhadap dua peniaga yang tidak memakai pelitup muka sekiranya didapati tidak ada asas kompaun tersebut dikenakan.
KPDNHEP Johor dalam satu kenyataan berkata, pihaknya menerima satu laporan pengkompaunan yang dirujuk dan sedang meneliti asas tindakan yang dikenakan kepada peniaga berkenaan.
Katanya, mereka mengambil maklum tentang isu melibatkan dua peniaga yang gagal memakai pelitup muka walaupun didakwa tiada pelanggan berada di dalam premis ketika kejadian pada 7 Mac yang lalu.
“Sekiranya didapati terdapat asas kompaun tidak sepatutnya dikenakan, KPDNHEP akan merujuk perkara ini kepada Kementerian Kesihatan (KKM) dengan syor supaya kompaun tersebut dipertimbangkan semula.
“KPDNHEP Johor akan menghubungi peniaga-peniaga yang berkenaan bagi mendapatkan perkembangan selanjutnya,” katanya dalam kenyataan hari ini.
Semalam, dua individu iaitu pemilik premis menjual seragam sekolah, Hong Chee Sheng, 52, dan isterinya, Yong Chan Chin, 48, mẹmbuat aduan kepada Biro Pengaduan Awam MCA Pasir Gudang setelah dikompaun di premis mereka yang terletak di Jalan Dedap 9, Taman Johor Jaya, di sini, Ahad lalu.

Chee Seng berkata, semasa kejadian tiada seorang pun pelanggan berada di dalam kedai menyebabkannya yang berada di kaunter mengambil keputusan menanggalkan pelitup muka seketika.
“Isteri yang berada di bahagian belakang juga tidak memakai pelitup muka kerana sedang minum air.
“Saya sedar ada lelaki mengambil video dari luar premis dan tidak lama kemudian mereka memperkenalkan diri sebagai penguatkuasa mahu memberi kompaun kerana tidak memakai pelitup muka. Isteri saya yang berada di belakang turut dikompaun,” katanya.
Katanya, kompaun yang dikeluarkan RM1,000 setiap seorang dibawah Peraturan 15 PPPPB (LDKTJ) (Kawalan Pergerakan) 2021.
“Saya bingung memikirkan apa kesalahan kami sedangkan semasa kompaun diberikan tiada pelanggan di dalam kedai. Jumlah itu besar bagi kami dalam keadaan ekonomi juga teruk ketika ini,” jelasnya.
Sementara itu, Ketua Bahagian MCA Pasir Gudang, Tan Tuan Peng berkata, penguatkuasa KPDNHEP seharusnya memberi nasihat kerana tiada pelanggan di dalam premis pada ketika itu.
“Dalam akta tiada menyatakan perlu memakai pelitup muka 24 jam di dalam premis. Ia bergantung kepada keadaan, sekiranya kawasan kedai itu sesak dan terdapat pelanggan tetapi mereka tidak pakai pelitup muka, memang perlu dikompaun,” ujarnya.-K! ONLINE


Bantal peluk pocong tular di Indonesia
Oleh WAN AZHAR WAN ABDULLAH dan KOSMO!

13 Mac 2021, 12:09 pm
JAKARTA – Bantal peluk menyerupai hantu pocong yang dijual secara online tular di laman Twitter kelmarin.
Bantal bersaiz lelaki dewasa itu dikatakan sesuai dibeli sebagai dorongan untuk segera ‘bertaubat’ seperti dilapor portal berita Suara.com.
Menerusi foto-foto yang dikongsi di akaun Twitter @darionlshop, bantal pocong itu menyerupai badan seseorang dan amat sesuai untuk dipeluk.
‘Badannya’ dibungkus dengan kain mirip kain kapan lusuh dan kotor, manakala wajah bantal itu pula berwarna hitam pekat.
“Tempahan bantal pocong bersama cadar api neraka sudah dibuka, dijamin tidur nyenyak dan mimpi sampai akhirat,” tulis akaun tersebut yang diulang kicau sehingga 700 kali.
Rata-rata netizen berkata, mereka seram melihat bantal tersebut dan tertanya-tanya siapa yang sanggup membelinya.

“Kalau begini, saya tidak boleh tidur,” tulis seorang pengguna Twitter.
Seorang netizen lain berkata: “Tujuannya bagus, ia mengingatkan kita tentang kehidupan di akhirat, bukan di dunia sahaja.” – AGENSI


Atikah Suhaime tolak watak klise, antagonis berhijab
Oleh MOHAMMAD SHAHEMY AZMI

13 Mac 2021, 12:10 pm
PETALING JAYA – Meskipun berdepan masalah kewangan, pelakon Atikah Suhaime mengakui terpaksa memilih dan menolak tawaran membawakan watak antagonis yang diberikan kepadanya dalam lakonan .
Menerusi beberapa hantaran yang dimuat naik menerusi InstaStory, pelakon berusia 29 tahun itu mendakwa watak jahat yang diberikan adakalanya tidak logik dan tidak cukup kuat untuk meninggalkan impak kepada penonton.
“Waktu sekarang sangat sukar terutama daripada segi kewangan. Termasuk juga saya. Tapi saya terpaksa menolak melakonkan watak jahat kerana tidak nampak sebab kukuh yang menjadi penyebab watak tersebut perlu menjadi jahat.
Tambahnya lagi, dia juga selalu menerima tawaran watak klise apabila diberikan peranan membawakan karakter antagonis.
“Asyik-asyik perampas suami orang. Watak pakai tudung dan lemah-lembut serta alasan (jadi jahat) juga lemah sebab hanya mahukan harta.
“Kenapa tidak buat watak perempuan itu jatuh cinta kerana watak lelaki itu yang memulakan langkah?

“Atau watak perempuan itu mempunyai masa lampau yang buruk dan merasakan semuanya telah diambil daripadanya, menjadikan dia memutuskan untuk merampas suami orang,” ujarnya.
Pada masa sama, Atikah turut menegur watak perempuan bertudung dan lemah-lembut namun sebenarnya berperwatakan jahat sebagai perampas suami orang dalam lakonan.
“Sejak akhir-akhir ini kerap ada watak perempuan jahat bertudung dalam lakonan. Jadi nanti semua fikir, (masyarakat) lemah-lembut dan memakai tudung tidak boleh dipercayai.
“Sedangkan perempuan lemah-lembut selalu kena buli kerana jika mereka sangat lembut untuk tinggikan suara atau takut melukakan hati orang,” katanya.
Justeru, Atikah hanya akan menerima watak antagonis jika karakter jahat itu mempunyai alasan kukuh dan logik untuk menjadi jahat. – K! ONLINE


Naik taraf loji lambat punca tiada bekalan air di tiga daerah
Oleh IVAN AMIRUL

13 Mac 2021, 12:20 pm
BEAUFORT – Timbalan Ketua Menteri, Datuk Seri Bung Moktar Radin meminta kontraktor mempercepatkan projek menaik taraf loji rawatan air yang membekalkan air bersih di daerah Beaufort, Kuala Penyu dan daerah kecil Menumbok.
Beliau berkata, ia berikutan semua daerah terbabit djangka berdepan masalah bekalan air berlarutan khususnya ketika cuaca panas yang diramal berlaku dalam beberapa bulan ini yang menyebabkan permintaan ke atas air bersih meningkat.
“Langkah menangani segera harus diambil bagi menyiapkan kerja di setiap loji rawatan air agar penyaluran bekalan dapat dipercepatkan.
“Ia juga membolehkan kerja penghantaran air ke setiap kampung yang terjejas dapat dilaksanakan termasuklah di kawasan yang belum mempunyai akses bekalan air bersih.
“Kita menjangkakan penggunaan air akan meningkat berikutan suhu yang sedikit panas dalam beberapa bulan ini. Oleh itu, saya mahu kerja pembinaan dapat disiapkan secepatnya mengikut jadual,” katanya menerusi kenyataan hari ini.
Dalam pada itu, Bung Moktar yang juga Menteri Kerja Raya Sabah memaklumkan pihaknya turut meminta Jabatan Air Negeri Sabah (JANS) untuk menghantar bekalan air ke kampung-kampung yang terjejas bekalan bagi memudahkan rutin harian penduduk setempat. – K! ONLINE.


Jennifer Lopez, Alex Rodriguez putus tunang
Oleh KOSMO!

13 Mac 2021, 12:16 pm
PETALING JAYA – Selepas empat tahun bersama, penyanyi antarabangsa terkenal, Jennifer Lopez, 51, disahkan sudah berpisah dengan tunangnya, Alex Rodriguez, 49, akibat kemelut dalam perhubungan yang tidak dapat diselesaikan.
Berita tersebut disahkan sumber terdekat pasangan itu kepada media antarabangsa.
“Kali terakhir mereka bertemu satu sama lain pada 1 Mac lalu. Sejak itu, mereka sudah tidak bersua muka lagi.
“Mereka juga mengambil masa yang lama juga untuk memikirkan dan membuat keputusan untuk perpisahan ini,” kata sumber tersebut.
Difahamkan, Lopez dan Rodriguez pernah bertemu dengan pakar kaunseling baru-baru ini bagi membantu memulihkan hubungan mereka.
Sekitar Januari lalu, terdapat khabar angin mendakwa bekas pemain besbol pasukan Yanke itu curang dengan pelakon siri televisyen Southern Charm, Madison LeCroy.

Bagaimanapun, LeCroy menafikan perkara tersebut dan memberitahu dia tidak pernah bertemu dengan Rodriguez.
Lopez dan Rodriguez mengikat tali pertunangan pada Mac 2019 dan sebelum ini merancang untuk berkahwin pada Jun 2020 di Itali.
Namun, perkahwinan mereka ditunda akibat pandemik Covid-19. – K! ONLINE


Mourinho resah situasi Kane
Oleh KOSMO!

13 Mac 2021, 12:45 pm
LONDON – Pengurus Tottenham Hotspur, Jose Mourinho optimis penyerang utama, Harry Kane akan cergas sepenuhnya menjelang pertemuan getir bertemu Arsenal pada aksi Liga Perdana Inggeris (EPL) di Emirates awal pagi esok.
Sebagai rekod, Kane mengalami kecederaan ketika membantu pasukan itu melakar kemenangan 2-0 ke atas Dinamo Zagreb pada aksi pertama pusingan 16 pasukan terbaik Liga Europa di Stadium Tottenham Hotspur awal pagi semalam.
Pada aksi tersebut, penyerang antarabangsa England itu berjaya meledak dua gol buat pasukan Spurs sebelum Mourinho mengambil keputusan untuk mengeluarkannya 10 minit sebelum perlawanan tamat selepas mengalami kecederaan khususnya pada babak kedua.
Kata Mourinho, kemungkinan besar Kane tidak mempunyai sebarang masalah untuk diturunkankan bertemu Arsenal tetapi segalanya bergantung kepada laporan yang akan diberi oleh pegawai perubatan nanti.
“Saya harap dia (Kane) tidak mempunyai masalah untuk diturunkan nanti. Cuma, segala keputusan bergantung pada saat akhir dan saya akan berbincang dengan doktor pasukan selain meneliti tahap kecergasannya pada sesi latihan terakhir esok (hari ini),” kata Mourinho.
Dalam perkembangan sama, Mourinho mengakui Kane adalah penyerang paling bijak yang pernah dibimbing olehnya selepas mempamerkan ketajaman dengan meledak 26 gol dalam semua kejohanan musim ini.

“Ada penyerang yang saya bimbing sebelum ini hanya hebat ketika menjaringkan gol, namun Kane memiliki aura yang berbeza kerana dia cukup bijak menggunakan ruang dan peluang yang ada. Malah, dia juga tidak tamak dan sentiasa mencipta peluang buat rakan,” katanya. – AGENSI


Aksi Mahrez wajar dapat pengiktirafan
Oleh KOSMO!

13 Mac 2021, 12:15 pm
MANCHESTER – Bekas kapten pasukan Manchester City, Andy Morrison percaya pemain sayap sensasi, Riyad Mahrez wajar mendapat pengiktirafan sebagai pemain terbaik Liga Perdana Inggeris (EPL) selepas mempamerkan aksi yang cukup berbisa musim ini.
Sebagai rekod, pemain antarabangsa Algeria itu telah menjaringkan 10 gol dalam semua kejohanan dan dilihat menjadi pemain paling konsisten buat skuad The Citizens yang dibimbing oleh Pep Guardiola pada saingan musim ini.
Kata Morrison, Guardiola sememangnya terkenal dengan menggunakan format penggiliran pemain untuk kesebelasan utama pada mana-mana kejohanan musim ini tetapi dia dilihat jarang menggugurkan Mahrez.
“Saya telah membuat analisis dan melihat Guardiola sentiasa menggunakan khidmat Mahrez walaupun dia gemar menggunakan sistem penggiliran pemain. Tidak keterlaluan untuk saya katakan bahawa Mahrez adalah ayam tambatan buat pasukan musim ini.
“Malah, berdasarkan prestasi semasa, dia juga merupakan pemain sayap terbaik di Eropah dan mungkin wajar untuk menerima Anugerah Pemain-Pemain Profesional (PFA) England pada saingan musim ini,” katanya.
Sebelum ini Mahrez pernah mendapat Anugerah PFA England untuk musim 2016 ketika membantu pasukan Leicester yang dibimbing oleh Claudio Ranieri mencipta sejarah muncul juara EPL buat pertama kali.

City yang gah menerajui carta liga dengan mengutip 68 mata daripada 29 perlawanan dijadualkan bertemu dengan pasukan di zon penyingkiran, Fulham di Stadium Craven Cottage awal pagi esok. – AGENSI


Suhaz EVOS mudah ‘ratah’ Red Esports
Oleh MUHAMMAD RIDUAN MOHD HANAFIAH

13 Mac 2021, 11:50 am
PASUKAN Suhaz EVOS ternyata berada dalam kelas berbeza selepas meraih kemenangan pertama pada saingan Liga Profesional Mobile Legends (MPL) Malaysia musim ke-7 yang membuka tirai secara rasmi semalam.
Pasukan Suhaz EVOS dilihat menerima tonik terbaik pada saingan tersebut apabila mudah meratah pasukan Red Esports dengan keputusan 2-0 tanpa sebarang tekanan.
Pengurus pasukan, Muhammad Fadhil Hishamuddin atau dikenali sebagai Padel berkata, strategi yang mereka gunakan pada perlawanan pertama kali ini menjadi, namun enggan terlalu gembira kerana perjalanan masih panjang.
“Tahniah kepada semua pemain yang telah bermain dengan cukup baik pada saingan pertama ini. Saya sangat teruja dengan mereka semua kerana dapat mengatasi pasukan Red Esports.
“Sebelum ini kami tewas berdepan mereka dan usaha memperbaiki kesilapan akhirnya membuahkan hasil. Dua kemenangan ini penting bagi pasukan kami untuk melihat keserasian dan jelas mereka tampil dengan begitu cemerlang sekali,” katanya kepada Kosmo! semalam.
Pada perlawanan tersebut, Suhaz menurunkan pemain terbaik mereka seperti Muhammad Redzuwan Rosli (Hyhy), Muhammad Hazim Zulkifli (D Ace), Muhammad Azri Jamaludin (Aj), Hadiazwan Rosli (Box) dan Danial Arif Mohd. Judin (Eavy).

Suhaz sebelum ini menjuarai kejohanan Malaysia Esport Championship yang dikelola oleh Kementerian Belia dan Sukan (KBS) melalui Esport Integrated (ESI).
Selain Suhaz, sembilan pasukan utama turut beraksi pada saingan musim ini antaranya juara MPL Malaysia/Singapura (MY/SG) musim keenam seperti Todak, Geek Fam Malaysia, Team Bosskurr, Team SMG, Reborn Esports, Resurgence (RSG) MY, Orange Louvre Esports, Homebois dan Red.


14 lelaki ditahan ketika sabung ayam
Oleh ROHANA MOHD. NAWI

13 Mac 2021, 12:38 pm
KUALA KRAI – Seramai 14 orang lelaki dicekup sewaktu mereka sedang leka menyabung ayam di kawasan ladang kelapa sawit di Kampung Pok Jelak Bedal di sini semalam.
Dalam serbuan pada pukul 4.45 petang itu, polis menahan semua suspek termasuk seorang lelaki berketurunan Siam berusia dalam lingkungan 30 hingga 74 tahun dalam Ops Dadu (Judi) yang dijalankan di kawasan berkenaan.
Ketua Jabatan Siasatan Jenayah Kelantan, Asisten Komisioner Wan Khairuddin Wan Idris berkata, sewaktu serbuan dijalankan, semua suspek tidak menyedari kehadiran pasukan polis ke kawasan tersebut.
Katanya, polis menemui 40 ekor ayam laga di dalam sangkar masing-masing yang dipercayai digunakan untuk kegiatan tersebut.
“Polis turut merampas wang tunai berjumlah RM21,234, lima kelambu ayam, sangkar ayam berdawai besi (2), kerusi lipat (2), kanvas besar (1), kanvas kecil (1) dan sepasang taji ayam.
“Siasatan awal mendapati, mereka melakukan kegiatan menyabung ayam dengan menggunakan wang pertaruhan bernilai RM500 untuk setiap seekor,” katanya ketika dihubungi Kosmo! hari ini.

Menurut Wan Khairuddin, semua suspek kebiasaannya dipercayai datang ke kawasan itu untuk menyabung ayam bermula pukul 2 hingga 7 petang bergantung kepada keaadaan ayam masing-masing.
Katanya, polis mendapati kawasan tersebut turut menyediakan jualan makanan kepada pengunjung yang datang untuk menyaksikan pertarungan itu.
“Berdasarkan siasatan, mereka menjalankan kegiatan itu sejak tiga bulan lalu dan semua pertaruhan untuk kegiatan menyabung ayam itu dibuat secara tunai.
“Polis akan menjalankan siasatan mengikut Seksyen 44(1)(b) Akta Binatang 1953 dan Seksyen 7(2) Akta Rumah Judi Terbuka 1953,” katanya.
Tambahnya, kes itu turut disiasat Perkara 10 Peraturan-peraturan Pencegahan Dan Pengawalan Penyakit Berjangkit 1988 kerana melanggar prosedur operasi standard Perintah Kawalan Pergerakan Bersyarat. – K! ONLINE.


Bapa bergurau minta orang datang ziarah
Oleh MASTURAH SURADI

13 Mac 2021, 12:30 pm
MERSING – “Kalau orang ramai datang boleh mereka melawat ayah sekali.”
Itu gurauan Rosnan Aris, 64, kepada anaknya ketika menziarahi adiknya yang meninggal dunia di kediaman keluarga di Kluang sekat sini.
Menurut anaknya, Izuan Rosnan, 40, dia tidak menyangka gurauan itu menjadi petanda bapa dan ibunya, Aminah Kodir, 70, pergi dijemput Ilahi buat selama-lamanya dalam kemalangan di Kilometer 54 Jalan Kluang – Mersing di sini petang kelmarin.
Jelas juruukur bahan itu, sebelum kejadian tersebut mereka sekeluarga berkumpul di rumah bapa saudaranya, Rosli Aris, 58, yang meninggal dunia pada sebelah pagi hari yang sama.
“Kami sekeluarga berkumpul menziarahi bapa saudara (Rosli) yang meninggal dunia semalam, orang ramai datang melawat jenazah pakcik saya dan ayah saya baring dekat ruang tamu jadi saya minta ayah beralih sebab tak manis, dia bergurau ‘tak apa nanti orang boleh melawat ayah sekali’.
“Pada saya itu hanya gurauan biasa, dalam hati saya cakap ayah sudah buang tabiat. Emak pula dia banyak diam, memerhatikan gelagat anak cucu, bila saya tanya dia kenapa dia cakap dia penat sahaja.

“Selepas selesai makan tengah hari, ayah dan emak saya bergerak pulang ke ke rumah di Felda Nitar 2 selepas waktu Zohor,”katanya ketika dihubungi Kosmo! di sini semalam.
Anak kedua daripada tujuh beradik itu berkata, beberapa jam selepas itu mereka sekeluarga menerima panggilan telefon yang memaklumkan kejadian kemalangan melibatkan kedua ibu bapanya sebelum bergegas ke lokasi kejadian.
Jelas Izuan, menurut beberapa saksi kejadian dan pemandu treler memberitahu kemalangan disyaki berpunca apabila bapanya yang memandu kereta Proton Waja cuba mengelak haiwan yang melintas laluan tersebut sebelum hilang kawalan dan bertembung dengan sebuah treler membawa muatan pasir.
Jenazah pasangan suami isteri itu selamat dikebumikan di Tanah Perkuburan Felda Nitar 2 di sini kira-kira pukul 10 pagi semalam.
Sementara itu, Ketua Polis Daerah Mersing, Superintendan Cyril Edrward Nuing berkata, dalam kejadian 2.30 petang itu pasangan warga emas terbabit ditemui maut apabila Proton Waja dinaiki mereka bertembung dengan sebuah treler jenis Volvo dalam kejadian di Kilometer 54 Jalan Kluang – Mersing di sini petang kelmarin.
Katanya, siasatan awal mendapati kejadian dipercayai berpunca apabila kereta Proton Waja yang dinaiki mangsa dalam perjalanan dari Kluang menuju ke Felda Nitar 2 hilang kawalang sebelum bertembung dengan kenderaan berat yang datang dari arah bertentang.-K! ONLINE


Xavier umum letak jawatan dan ahli PKR
Oleh MOHD RASDAN AHMAD

13 Mac 2021, 12:04 pm
PETALING JAYA- Ahli Parlimen Kuala Langat, Datuk Dr. Xavier Jayakumar hari ini mengumumkan peletakan jawatannya sebagai Naib Presiden dan ahli PKR serta merta sebentar tadi.
Dalam satu kenyataan yang dikeluarkan melalui laman Twitter miliknya, dia mengumumkan akan menjadi ahli parlimen bebas dan menyokong kerajaan Perikatan Nasional (PN).
“Saya bersama PKR sejak 1998, namun saya rasa sangat kecewa dengan beberapa perkara yang berlaku sejak tahun lepas. Ketika ini, terdapat parti politik yang berbincang mengenai kemungkinan pilihan raya umum sedangkan ia tidak perlu dan tidak boleh dilaksanakan ketika ini.
“Sepatutnya kita bersama dan menyokong kerajaan dalam mengatasi Covid-19, mewujudkan peluang pekerjaan dan membina semula ekonomi,” jelasnya. – K! ONLINE.


Lelaki OKU maut dirempuh MPV
Oleh MOHD. RAFIE AZIMI

14 Mac 2021, 7:33 pm
ALOR SETAR – Seorang lelaki orang kelainan upaya (OKU) maut akibat dirempuh kenderaan pelbagai guna (MPV) ketika melintas jalan Lebuhraya Sultan Abdul Halim di sini hari ini.
Mangsa, Abdul Muiz Abdul Rashid, 48, meninggal dunia di lokasi kejadian akibat kecederaan parah di kepala.
Ketua Polis Daerah Kota Setar, Asisten Komisioner Ahmad Shukri Mat Akhir berkata, polis menerima maklumat mengenai kejadian itu kira-kira pukul 8.35 pagi.
“Mangsa yang merupakan pemegang kad OKU masalah pembelajaran dikatakan tidak menggunakan jejantas di kawasan berhampiran untuk melintas.
“Ketika melintas, mangsa dirempuh sebuah MPV jenis Toyota Avanza dipandu seorang lelaki berusia 59 tahun,” katanya di sini hari ini.
Kata beliau, mangsa maut di tempat kejadian manakala pemandu kenderaan itu tidak mengalami sebarang kecederaan.

“Mayat mangsa yang berasal dari Flat Simpang Kuala di sini dibawa ke Hospital Sultanah Bahiyah (HSB) untuk dibedah siasat,” katanya.
Tambahnya, kes disiasat mengikut Seksyen 41(1) Akta Pengangkutan Jalan 1987. – K! ONLINE


Dua lelaki panah anjing ditahan
Oleh MOHD. RAFIE AZIMI

14 Mac 2021, 11:25 pm
ALOR SETAR – Dua lelaki yang disyaki terlibat dalam kejadian memanah seekor anjing liar sehingga mati di kawasan Seberang Jalan Putra di sini pada Khamis lalu berjaya ditahan hari ini.
Ketua Polis Daerah Kota Setar, Asisten Komisioner Ahmad Shukri Mat Akhir berkata, dua suspek berusia lingkungan 30-an dan 20-an itu ditahan di dua lokasi berbeza pada petang tadi.
Katanya, suspek pertama ditahan di sebuah rumah di Darulaman Height, Jalan Golf & Country Club, Jitra dekat sini kira-kira pukul 4 petang.
“Dalam tangkapan itu, kita merampas dua busur pemanah, satu tabung pengisi anak panah warna hitam dan 21 anak panah,” katanya di sini hari ini.
Kata beliau, pihaknya kemudian menahan suspek kedua berusia lingkungan 20-an di tepi Jalan Kampung Hilir Kepala Batas di sini kira-kira pukul 5 petang.
Menurut Ahmad Shukri, kedua-dua suspek negatif dadah dan tidak mempunyai rekod jenayah lampau.

“Kedua-dua suspek akan diserahkan kepada Jabatan Veterinar untuk siasatan lanjut dan kes disiasat mengikut Seksyen 29(1) (e) Akta Kebajikan Haiwan 2015/ Sek 45 Akta Binatang 1953,” katanya.
Terdahulu, tindakan kejam seorang lelaki memanah seekor anjing liar dalam keadaan haiwan tersebut tidak langsung mendatangkan ancaman terhadapnya menjadi tular di media sosial sejak kelmarin.
Televisyen litar tertutup di kedai berhampiran kawasan itu menunjukkan kejadian tersebut berlaku antara pukul 4.21 pagi hingga 5.26 pagi, 11 Mac lalu. – K! ONLINE


Berada di lokasi pergaduhan, pegawai polis di luar waktu bertugas
Oleh NUR HUDA MUSA

14 Mac 2021, 8:28 pm
PETALING JAYA – Pegawai polis yang dirakam ketika berada di tempat kejadian pergaduhan yang meragut nyawa seorang lelaki di Jalan Telawi, Bangsar, Kuala Lumpur awal pagi kelmarin tidak bertugas ketika kejadian.
Ketua Polis Daerah Brickfields, Asisten Komisioner Anuar Omar berkata, pegawai polis berusia 27 tahun itu merupakan anggota dari cawangan jenayah Ibu Pejabat Polis Daerah (IPD) Kuala Selangor.
Katanya, hasil temubual awal beliau mengesahkan dirinya adalah orang yang dimaksudkan dalam video tersebut.
“Dia telah pergi ke Bangsar bersama rakannya untuk makan malam dari rumahnya di Subang Jaya.
“Semasa kejadian, dia bersama kawannya dalam perjalanan untuk mengambil kereta yang diletakkan berhampiran kawasan tersebut,” katanya dalam satu kenyataan di sini hari ini.
Anuar berkata, video tersebut dirakam oleh rakannya berusia 27 tahun yang bekerja sebagai Editor Filem Komersil.

“Anggota terbabit tidak membawa sebarang senjata api bersamanya kerana tidak bekerja dan dalam kelepasan tugas.
“Bagaimanapun, semasa dia ingin melaporkan perkara tersebut, dia mendapati kenderaan polis telah sampai di tempat kejadian sebelum dia terus balik ke rumah,” ujarnya
Terdahulu, Kosmo! melaporkan seorang lelaki berusia 28 tahun mati selepas ditoreh dengan pisau dan ditikam dengan botol minuman keras ketika bergaduh dengan sekumpulan lelaki dipercayai bermotifkan dendam lama.
Video pergaduhan itu juga kemudian menjadi tular di laman sosial. – K! ONLINE.


Ujian saringan 25 pemancing Tasik Kenyir negatif
Oleh MOHD AZLI ADLAN

14 Mac 2021, 10:03 pm
MARANG – Ujian saringan terhadap 25 pemancing termasuk seorang disyaki kontak rapat yang menaiki sebuah rumah bot di Tasik Kenyir, Hulu Terengganu semalam didapati negatif.
Pengerusi Jawatankuasa Pelancongan, Kebudayaan dan Teknologi Digital Terengganu, Ariffin Deraman berkata, ia berdasarkan keputusan ujian calitan pertama
ke atas kesemua individu terbabit yang diumumkan hari ini.
“Begitupun, mereka masih diwajibkan menjalani perintah kuarantin di rumah masing-masing bagi tempoh 10 hari.
“Kesemua individu itu juga perlu menjalani ujian calitan kedua pada hari kelapan,” katanya kepada pemberita di sini hari ini.
Ariffin berkata, rumah bot berkenaan juga telah disanitasi bagi tujuan pencegahan pada semalam.
Dalam perkembangan sama, beliau menasihat pelancong yang berkunjung di lokasi pelancongan di Terengganu agar sentiasa mematuhi prosedur operasi standard (SOP) norma baharu.

“Kita sentiasa mengalu-alukan kehadiran pelancong bagi merancakkan sektor pelancongan dan ekonomi setempat tetapi berharap mereka dapat mematuhi SOP, ” katanya.
Kosmo! hari ini melaporkan keseronokan 25 pemancing yang sedang beriadah di Tasik Kenyir sejak Khamis lalu terencat apabila salah seorang daripada mereka disyaki sebagai kontak rapat pesakit Covid-19.
Lelaki berkenaan telah diarahkan untuk menjalani saringan Covid-19 oleh Jabatan Kesihatan Terengganu pada pukul 5 petang, kelmarin manakala baki 24 individu lain dikurantin sementara di rumah bot berkenaan.
Begitupun, kesemua mereka dibenarkan pulang ke rumah masing-masing di Manir, Kuala Terengganu bagi tujuan kuarantin wajib. – K! ONLINE.


The Bos Gaurus kena gigit Penyu
Oleh AZIZAN HASHIM

14 Mac 2021, 11:29 pm
IPOH – Terengganu FC meneruskan kecemerlangannya dalam kancah Liga Super apabila menumpaskan Perak FC 2-0 di gelanggang lawan di Stadium Perak sebentar tadi.
Jaringan Muhammad Faisal Abdul Halim dan Dechi Marcel Nguessen mencukupi buat anak buah Mohd. Nafuzi Zain merakam kemenangan ketiga berturut-turut setakat ini.
Apapun pelawat berhak untuk menang kerana mempamerkan permainan kemas dan teratur serta memiliki penyudah lebih baik.
Terengganu FC mendapat dua peluang pada tiga minit pertama perlawanan melalui Jordan Mintah tetapi pemain itu gagal memberikan jaringan kepada pasukannya.
Kelincahan Muhammad Faisal ternyata menjadi apabila berjaya melepasi kawalan dan hadangan pemain pertahanan Perak FC untuk mencipta beberapa peluang.
Jelas anak buah Mohd. Nafuzi Zain berjaya mengawal perlawanan sebaliknya pintu gol Perak pula yang bolos apabila Muhammad Faisal meledak gol Terengganu pada minit ke-24.

Perak FC bangkit selepas itu tetapi beberapa peluang diperolehi gagal disudahkan oleh Guilherme De Paula, Raianderson Da Costa dan Farhan Roslan.
Corak babak kedua berubah dengan Perak FC bangkit mengasak menyebabkan Terengganu FC terpaksa berkampung.
Bagaimanapun segala usaha Perak FC gagal membuahkan hasil sebaliknya Terengganu FC yang menambah derita tuan tumah melalui jaringan cantik dari jarak jauh Nguessen pada minit ke-91. – K! ONLINE.


Penyudah tajam kunci kejayaan UniKL
Oleh MUHAMMAD ZUHAILY BADLISHAH

14 Mac 2021, 8:46 pm
KUALA LUMPUR – Juara bertahan, Universiti Kuala Lumpur (UniKL) berjaya merakam kemenangan pertama dalam kempen Liga Hoki Malaysia (MHL) musim ini selepas menewaskan pencabar utama, Pasukan Hoki Terengganu (THT) 4-2 sebentar tadi.
Kemenangan sememangnya berhak menjadi milik UniKL berdasarkan corak permainan dan disiplin tinggi ditunjukkan setiap pemain skuad juara Piala Sumbangsih tersebut sepanjang aksi di Stadium Hoki Nasional, Bukit Jalil itu.
Ketua jurulatih UniKL, Megat Azrafiq Megat Termizi gembira dengan peningkatan positif dipamerkan para pemainnya berbanding prestasi ditunjukkan ketika seri tanpa jaringan dengan Tenaga Nasional Berhad (TNB) pada aksi pertama, Jumaat lalu.
“Setiap perancangan kami menjadi hari ini. Pemain juga sudah memberikan aksi sehabis baik dan memperbaiki segala kesilapan sewaktu perlawanan pertama sebelum ini.
“Penyudah melalui pukulan sudut penalti juga tajam dan bahagian pertahana masih dapat mengekalkan struktur yang baik walaupun bolos dua gol hari ini.
“Jadi, saya harap para pemain sudah memahami apa yang pasukan mahukan dan meneruskan momentum semasa untuk perlawanan-perlawanan seterusnya,” katanya selepas tamat perlawanan sebentar tadi.

Ketajaman penyudah pukulan sudut penalti ternyata merupakan kelebihan utama UniKL apabila berjaya meledak tiga gol tersebut menerusi dua jaringan Muhammad Razie Abd. Rahim dan satu daripada Pavandip Singh Gurdip Singh.
Penguasaan permainan yang ditunjukkan juara treble musim lalu itu sekali lagi berjaya membuahkan hasil apabila mendapat gol keempat melalui jaringan padang hasil gerakan solo Mohamad Sukri Abdul Mutalib pada minit ke-42.
THT yang dikendalikan K. Rajan mempamerkan kebangkitan lewat permainan melalui dua gol daripada Mohamad Akhimullah Anuar Esook dan Muhammad Arif Syafie Ishak, namun ia masih belum cukup buat mereka dalam perlawanan tersebut.
Sementara itu, Muhammad Najmi Farizal Jazlan muncul wira Maybank apabila meledak gol tunggal perlawanan menewaskan Universiti Teknologi Mara (UiTM) 1-0 dalam satu lagi aksi yang berlangsung di Stadium Hoki Nasional sebentar tadi. – K! ONLINE


Telur ladang CES 008 dilarang dijual di pasaran tempatan
Oleh MOHD. HUSNI MOHD. NOOR

14 Mac 2021, 8:24 pm
PUTRAJAYA – Jabatan Perkhidmatan Veterinar (DVS) mengarahkan supaya telur keluaran salah satu daripada 10 buah ladang milik Lay Hong Bhd (Lay Hong) iaitu ladang CES 008 tidak dibenarkan dijual di pasaran tempatan sebagai telur sajian sehingga keputusan siasatan diperoleh.
DVS dalam satu kenyataan berkata, pihaknya juga tidak membenarkan kemasukan semula telur CES 008 ke Malaysia berikutan pengesanan kehadiran bakteria Salmonella enteriditis (SE) pada konsainan telur eksport daripada ladang terbabit.
DVS berkata, penggantungan telur CES 008 oleh kerajaan Singapura baru-baru ini bagaimanapun tidak menjejaskan bekalan pasaran tempatan dan pengeksportan lain-lain ladang ke republik itu.
Menurutnya, sesi engagement bersama pengurusan syarikat Lay Hong yang dibuat hari ini mendapati hanya ladang CES 008 yang mengeksport telur ke Singapura daripada 10 ladang ayam milik syarikat terbabit yang terdiri daripada dua ladang pullet dan lapan ladang ayam penelur.
“Pihak syarikat memaklumkan bahawa 100 peratus telur keluaran ladang CES 008 adalah untuk pasaran eksport ke Singapura.
“Pihak syarikat juga bersetuju untuk melaksanakan tindakan pembetulan dan pemantauan lebih kerap dan meningkatkan kawalan biosekuriti,” katanya hari ini.

DVS berkata, pihaknya juga menjalankan lawat siasat dan pensampelan untuk pengujian SE ke atas semua ladang kepunyaan syarikat Lay Hong bagi memastikan telur keluaran ladang mereka bebas bakteria tersebut.
“Kami turut melawat ladang CES 008 di Jeram, Selangor untuk mengenal pasti pencemaran SE pada telur selain menyemak rekod pemvaksinan, pengeluaran telur dan rekod program survelan penyakit di ladang.
“Kami juga menjalankan pensampelan persekitaran, kloaka, makanan ternakan, air minuman dan telur untuk pengesanan SE,” katanya.
Sementara itu, Kementerian Kesihatan (KKM) dalam satu kenyataan berasingan berkata, pihaknya melalui Bahagian Keselamatan dan Kualiti Makanan akan bekerjasama dengan DVS bagi menjalankan pemeriksaan lanjut ke atas premis dan telur ayam dicemari bakteria Salmonella enteritidis keluaran negara yang ditarik balik dari pasaran Singapura.
Pengarah Kanan Keselamatan dan Kualiti Makanan, Mohd. Salim Dulatti berkata, sehingga kini, 364 sampel telur ayam telah dianalisis dan hanya dua daripada sampel tersebut mengandungi Salmonella entritidis.
“Bagi mengelakkan keracunan makanan disebabkan bakteria ini, pengguna dinasihatkan mencuci telur ayam dengan sempurna sebelum digunakan.
“Pengguna juga dinasihat elak menggunakan telur ayam yang telah retak atau pecah kerana ia mungkin tercemar dengan bakteria Salmonella enteritidis selain memasak telur ayam dengan sempurna sehingga bahagian kuning dan putih menjadi keras sebelum dimakan,” katanya.
Sebelum ini, Singapura telah mengarahkan empat pengimport untuk menarik balik dari pasaran telur yang dihasilkan dari sebuah syarikat di Malaysia sebagai langkah berjaga-jaga.
Agensi Makanan Singapura (SFA) dalam laman web mereka menyatakan arahan itu dibuat berikutan penemuan SE pada produk tersebut yang boleh menyebabkan penyakit jika makanan itu dimakan secara mentah atau separuh masak. – K! ONLINE.


AJL35: Tiada lagi peluang ketiga buat Nabila – Netizen
Oleh NUR EMIRA SAIZALI

14 Mac 2021, 11:13 pm
PETALING JAYA – “Selepas ini tiada lagi peluang kedua atau ketiga buat Nabila Razali.”
Demikian antara komen netizen selepas menonton persembahan Nabila mendendangkan lagu Peluang Kedua ciptaan Hael Husaini dan MFMF di pentas Anugerah Juara Lagi ke-35 sebentar tadi.
Pelbagai komen dan kritikan dilemparkan netizen dalam media sosial terhadap penyanyi berusia 29 tahun itu sepanjang persembahannya malam ini.
Antara komen menarik termasuklah daripada pengarah dan penerbit, Michael Ang yang tetap memuji persembahan Nabila kerana tampil berani pada malam ini.
Malah, tanda pagar #peluangkedua juga sohor kini dalam Twitter ketika ini.
“Tepuklah sikit, memang dia tak sempurna sebab ada bahagian tergelincir tetapi sekurang-kurangnya dia berani menyanyikan lagu tersebut,” katanya dalam satu ciapan.

NAMA Nabila Razali trending dalam Twitter ketika ini.

Meninjau laman media sosial malam ini, khususnya dalam Twitter, rata-rata netizen sedang hangat memperkatakan tentang persembahan Nabila.
“Tak perlu dah beri peluang kepada Nabila. Saya kecewa,” ujar seorang netizen.
Sementara, masih ramai yang berpendapat agar orang ramai tidak terus mengecam nyanyian Nabila.
“Saya rasa sangat kasihan dengan Nabila. Mungkin dia terlalu gemuruh.
“Berhenti membulinya dan jika ditonton semula, nyanyiannya sangat beremosi. Awak telah lakukan yang terbaik!,” komen seorang lagi pengguna Twitter.
PERSEMBAHAN penuh emosi Nabila ketika menyanyikan lagu Peluang Kedua.
Untuk rekod, ini bukan kali pertama Nabila atau nama sebenarnya Nur Nabila Mohd Razali ‘terkucil’ dalam nyanyiannya kerana kejadian sama pernah berlaku pada tahun lalu ketika membuat persembahan dalam rancangan MeleTOP.
Sebelum ini, Nabila juga tidak membuat persembahan ketika Separuh Akhir Muzik-Muzik ke-35 kerana terpaksa direhatkan susulan masalah peti suaranya.-K! ONLINE


Pasangan suami isteri ditahan ubah wang haram RM3.4 juta
Oleh NOR IDAYU BOSRO

14 Mac 2021, 7:22 pm
PUTRAJAYA – Seorang pengurus hartanah syarikat minyak dan gas bersama isterinya ditahan Suruhanjaya Pencegahan Rasuah Malaysia (SPRM) hari ini kerana dipercayai menerima rasuah dan melakukan pengubahan wang haram melibatkan wang berjumlah kira-kira RM3.4 juta.
Pasangan tersebut ditahan kira-kira pukul 2 petang tadi di Ibu Pejabat SPRM Putrajaya.
Sumber berkata, pengurus hartanah itu dikatakan telah menerima wang rasuah daripada beberapa syarikat kontraktor sebagai balasan selepas mereka dianugerahkan dengan projek pembinaan pam minyak sejak 2017 hingga 2019.
Menurut sumber, wang-wang rasuah tersebut kemudian dipercayai telah diubah oleh suspek seperti dilaburkan dan digunakan untuk membeli kereta mewah.
Katanya, terdapat sejumlah wang kira-kira RM684,000 telah dipindahkan daripada akaun simpanan pasangan tersebut kepada akaun deposit tetap.
“Selain itu, suspek juga menyimpan wang tunai berjumlah kira-kira RM1.9 juta serta mata wang asing yang dianggarkan berjumlah kira-kira RM300,000,” katanya.

Difahamkan, pasangan tersebut akan dihadapkan ke Mahkamah Shah Alam esok bagi menghadapi beberapa pertuduhan mengikut Seksyen 4 (1) (b) – Akta Pencegahan Pengubahan Wang Haram dan Pencegahan Pembiayaan Keganasan 2001 (AMLATFAPUAA). – K! ONLINE.


Luqman dapat panggilan skuad Harimau Malaya
Oleh MUHAMAD ARDIE PUTRA SUHAIMI

14 Mac 2021, 8:24 pm
PEMAIN muda sensasi negara yang berpangkalan di Belgium, Luqman Hakim Shamsudin akhirnya mendapat panggilan skuad senior Harimau Malaya buat pertama kali untuk menjalani kem latihan yang akan bermula pada 22 Mac depan.
Pengurus skuad Harimau Malaya, Datuk Yusoff Mahadi mengesahkan Luqman telah dipilih untuk bersama menjalani latihan skuad Harimau Malaya yang membuat persiapan sebelum mengharungi baki saingan kelayakan Piala Asia 2023/Piala Dunia 2022 pada Jun depan.
Kata Yusoff, Luqman yang mendapat pelepasan awal daripada kelab yang diwakilinya, K.V. Kortrijk akan menjalani tempoh kuarantin selama seminggu di Kuala Lumpur sebelum dilepaskan menyertai kem latihan skuad kebangsaan.
“Luqman akan bersama dengan skuad kebangsaan yang sedang mengharungi persiapan Piala Asia 2023/Piala Dunia 2022 pada Jun depan. Saya gembira apabila dia mendapat pelepasan awal daripada kelab yang diwakilinya.
“Justeru, saya rasa tidak timbul isu kekangan masa kerana dia tetap akan menjalani tempoh kuarantin seperti yang ditetapkan oleh pihak kerajaan sebelum dilepaskan menyertai kem latihan pusat bermula Isnin depan,” katanya ketika dihubungi Kosmo! semalam.
K.V. Kortrijk telah mendedahkan menerusi laman sosial Facebook mereka bahawa pemain berusia 19 tahun itu telah berangkat pulang ke Malaysia kelmarin.

Difahamkan, kem latihan pusat skuad Harimau Malaya kali ini dijangka dilakukan di Johor Bahru dengan kemungkinan selama 10 hari.
Sementara itu, ketua jurulatih skuad Harimau Malaya, Tan Cheng Hoe mengesahkan senarai penuh pemain yang akan menyusuli Luqman bakal dikeluarkan dalam masa yang terdekat.
“Seperti yang saya beritahu sebelum ini, Luqman memang akan dipanggil bersama skuad Harimau Malaya dan senarai penuh 28 pemain mungkin akan diumumkan pada esok (hari ini) atau selewatnya pada Selasa,” katanya. K! ONLINE


Maya Karin persoal pakai sarung tangan di pusat beli-belah
Oleh MOHD. HAIKAL ISA

14 Mac 2021, 6:33 pm
PETALING JAYA – Pelakon Maya Karin mempersoalkan keberkesanan pemakaian sarung tangan plastik pakai buang di pusat beli-belah yang dilihat sebagai salah satu langkah membendung jangkitan wabak Covid-19 dalam kalangan pelanggan premis.
Maya atau nama sebenarnya, Maya Karin Roelcke, 41, berkata, cara paling efektif mencegah jangkitan Covid-19 ialah membasuh tangan dengan kerap dan mengamalkan penggunaan cecair pembasmi kuman.
“Kita nak lawan Covid-19 kena pakai otak, sains dan logik akal.
“Contohnya, kalaulah saya ada virus Covid-19 lepas itu pakai sarung tangan plastik. Pegang sana-sini sebelum buang ke dalam tong sampah kemudian tukang cuci ambil sarung tangan tersebut dan dijangkiti.
Tangkap layar Maya Karin terhadap ciapan seorang pengguna Twitter berkenaan kerelevanan pemakaian sarung tangan plastik di pusat beli-belah.
“Bagi saya, kalau pakai cecair pembasmi kuman dan kerap cuci tangan, lagi bagus kerana terus bunuh kuman berbanding pakai sarung tangan plastik,” katanya ketika dihubungi Kosmo! Online sebentar tadi.
Dalam pada itu, Maya yang cukup terkenal sebagai aktivis alam sekitar menyifatkan penggunaan sarung plastik akan mencemarkan lagi persekitaran.

“Bayangkan berapa banyak plastik yang digunakan untuk langkah pencegahan ini. Pakai tak sampai dua minit tapi kesan kepada alam sekitar, kita tak fikir.
“Kalau plastik itu dibuang merata-rata oleh pelanggan premis ambil masa antara 400 hingga 1,000 tahun untuk dilupuskan. Saya faham orang nak lawan Covid-19 tapi tidak dengan cara macam ini apabila semua premis terutama pakaian dan kosmetik seperti mewajibkan pemakaian sarung tangan plastik pakai buang.
Maya awal minggu lalu menerusi Twitter memberi reaksi terhadap satu ciapan seorang pengguna yang turut mempersoal kerelevanan pemakaian sarung tangan plastik pakai buang di kebanyakan pusat beli-belah.
Terdahulu, kerajaan menetapkan penggunaan sarung tangan plastik pakai buang kepada pelanggan untuk memilih pakaian di premis sejak 10 Februari apabila baki sektor perniagaan peruncitan dibuka sepenuhnya. – K! ONLINE


Banjir, hujan abu jejas 350,000 penduduk Ecuador
Oleh KOSMO!

14 Mac 2021, 6:35 pm
QUITO, Ecuador – Banjir dan hujan abu dari gunung berapi Sangay yang meletus telah memusnahkan 60,000 hektar tanah dan tanaman di Ecuador dengan seramai 350,000 penduduk terjejas, lapor agensi berita AFP hari ini.
Maklumat itu disalurkan perkhidmatan pengurusan risiko negara pada Sabtu menerusi Twitter.
“Kerajaan akan membantu penduduk yang terjejas dengan kejadian banjir dan hujan abu dari Sangay di seluruh negara,” tulis Presiden Ecuador, Lenin Moreno di Twitter.
Beliau turut mengumumkan penstrukturan semula pinjaman pertanian dan menghantar pasukan khas untuk membantu golongan petani.
Pada 1 Februari lalu, 16,320 hektar musnah akibat banjir di beberapa pantai dan wilayah Andean, meragut enam nyawa serta menjejaskan kehidupan 18,000 orang.
Hujan abu Gunung Berapi Sangay yang menunjukkan peningkatan aktiviti dalam tempoh seminggu yang terakhir ini telah memuntahkan awan abu  besar dan memusnahkan 43,000 hektar tanaman.

Bagaimanapun, letusan debu dari gunung berapi setinggi 5,230 meter yang terletak di wilayah Amazon bersempadan dengan Peru itu telah reda dan tiada kes baharu dilaporkan di enam wilayah yang terjejas.
Lapangan terbang antarabangsa di Guayaquil, yang merupakan ibu kota wilayah Guayas terpaksa menghentikan operasi pada minggu lalu berikutan hujan abu. – AFP


Uyaina bertunang?
Oleh SAIRUL ZAMRI MISRANI dan

14 Mac 2021, 7:01 pm
PETALING JAYA – Pelakon dan pengacara Uyaina Arshad membuat kejutan apabila berkongsi beberapa keping fotonya memakai busana pengantin berona putih.
Menerusi hantaran terkini dalam Instagramnya, Uyaina atau nama sebenarnya Shaidatul Naseha Uyaina Arshad, 29, menuai perhatian netizen yang beranggapan dirinya sudah pun bertunang.
Bagaimanapun ketika dihubungi Kosmo! Online sebentar tadi, pengacara Wanita Hari Ini itu menjelaskan foto-foto tersebut sekadar babak nikah untuk penggambaran drama Love Elsa terbitan Astro.
“Hebatnya bertunang macam itu. Bukanlah (bertunang). Saya kini sedang menjalani penggambaran drama arahan Michael Ang, Love Elsa.
“Sekarang tengah jayakan babak pernikahan dengan hero, Zul Ariffin,” katanya.
Tambah Uyaina lagi, ramai yang menghantar direct message (DM) kepadanya mengucapkan tahniah termasuk rakan media.

“Mungkin orang fikir saya betul-betul sudah bertunang lebih-lebih lagi selepas dirisik Raja Syahiran.
“Insya-Allah kami belum berbincang lanjut mengenai pernikahan. Mungkin tahun depan jika tiada aral melintang. Mana tahu?,” katanya.
Uyaina menyatakan dia dan kekasihnya, Raja Syahiran belum berbincang apa-apa mengenai pernikahan mereka.
Uyaina menyambung pengambaran drama Love Elsa selepas lebih sebulan tertangguh susulan Perintah Kawalan Pergerakan.
“Sekarang ni sudah 60 peratus penggambaran siap. Kami dijangka menamatkan penggambaran awal April depan sebelum drama ini menemui penonton selepas Aidilfitri nanti,” ujarnya.
Terdahulu, Uyaina mengesahkan sudah dirisik keluarga Raja Syahiran November tahun lalu selepas hubungan mereka semakin rapat sejak Mei. – K! ONLINE


PKPD Kuarters Sri Jelutung Tamat
Oleh MOHD RIDZAUDDIN ROSLAN

14 Mac 2021, 5:52 pm
PETALING JAYA- Kerajaan hari ini menamatkan Perintah Kawalan Pergerakan Diperketatkan (PKPD) Sri Jelutung, Mukim Bebar, Pekan, Pahang selepas semua keputusan kontak rapat negatif.
Menteri Kanan Keselamatan, Datuk Seri Ismail Sabri Yaakob berkata, penamatan itu adalah lebih awal daripada yang dijadualkan iaitu pada 19 Mac depan.
“Sehingga kini, Kementerian Kesihatan (KKM) telah melaksanakan 80 ujian saringan dan daripada jumlah itu, secara kumulatif sebanyak empat kes telah direkodkan.
“KKM mengesahkan kesemua keputusan sampel kedua untuk kontak rapat seramai 76 orang adalah negatif dan tiada lagi sampel menunggu keputusan,” katanya tadi.
Katanya, penilaian risiko dibuat bersama pelbagai agensi dalam Jawatankuasa Teknikal PKP telah bersetuju untuk menamatkan PKPD di kawasan itu lebih awal daripada tarikh yang dijadualkan.
Sementara itu, KKM turut melaporkan situasi kes Covid-18 di Kampung Lingkudau, Keningau, Sabah yang menunjukkan sebanyak 19 kes positif daripada 102 ujian saringan dijalankan.

“KKM mengesahkan berlaku peningkatan kes secara mendadak di lokaliti itu dengan kadar kebolehjangkitan dalam komuniti adalah tinggi.
“Penilaian risiko dibuat, kerajaan bersetuju melaksanakan PKPD di Kampung Lungkudau bermula 15 Mac hingga 28 Mac 2021,” ujarnya. -K! ONLINE.


Aplikasi c-Heart sedia konsultasi kesihatan
Oleh NIK SUKRY RAMLI

14 Mac 2021, 5:56 pm
KUANTAN – Aplikasi c-Heart diperkenalkan Pusat Internet Komuniti (PIK) Cherating, dekat sini, dapat memudahkan orang ramai mendapatkan khidmat nasihat dan konsultasi berkaitan kesihatan secara dalam talian.
Menteri Komunikasi dan Multimedia, Datuk Saifuddin Abdullah berkata, aplikasi itu juga diharap dapat membantu penduduk luar bandar mendapat akses kepada perkhidmatan kesihatan lebih berkualiti dan mesra pengguna.
“Usaha dilakukan PIK Cherating ini wajar diberikan pujian dan dijadikan contoh, jadi kita boleh jadikan projek c-Heart ini sebagai perintis sebelum diperluaskan secara berperingkat ke PIK lain di seluruh negara.
“Kita galak masyarakat yang perlukan khidmat konsultasi susulan daripada doktor atau pakar (perubatan) menggunakan aplikasi ini.
“Mereka boleh membuat temujanji bersama doktor di PIK tanpa perlu ke hospital dan secara tidak langsung menjimatkan masa, kos dan tenaga,” katanya selepas merasmikan Pelancaran Aplikasi C-Heart dan memperkenalkan Perkhidmatan Bungkus dan Hantar di PIK Kampung Cherating di sini, hari ini.
Menurut Saifuddin, aplikasi itu dibangunkan syarikat teknologi tempatan, DATA8 Sdn. Bhd dan melibatkan Hospital Kuala Lumpur dan Hospital Sungai Buloh di Selangor.

Bagaimanapun, beliau menjangkakan jumlah hospital dan pusat kesihatan boleh ditambah apabila lebih ramai menggunakannya.
Mengulas lanjut mengenai keselamatan data apabila menggunakan teknologi secara maya ini, Saifuddin berkata, aplikasi itu menggunakan teknologi ‘blockchain’ di mana hanya membenarkan pesakit sahaja boleh membuka data mereka. – K! ONLINE.


1,354 kes baharu, 1,782 kes sembuh
Oleh SITI A'ISYAH SUKAIMI

14 Mac 2021, 6:00 pm
PUTRAJAYA – Sebanyak 1,354 kes baharu dilaporkan hari ini menjadikan jumlah kes Covid-19 di Malaysia kini mencecah 323,763 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, 14 kes import mendapat jangkitan dari luar negara dan sebanyak 1,340 kes penularan tempatan.
Menurutnya, kes aktif dengan kebolehjangkitan Covid-19 pula sebanyak 16,279 kes.
“Selain itu, terdapat 1,782 kes sembuh hari ini dengan jumlah kes pulih sepenuhnya daripada Covid-19 di Malaysia sebanyak 306,274 kes.
“Terdapat empat kes kematian baharu hari ini menjadikan sebanyak 1,210 kes kematian Covid-19 di Malaysia,” katanya dalam satu kenyataan akhbar di sini hari ini.
Ujarnya, sebanyak 158 kes positif sedang dirawat di Unit Rawatan Rapi dengan 71 kes memerlukan bantuan pernafasan. -K!ONLINE


Dua penagih heroin dicekup polis
Oleh MOHD SYALMIZI HAMID

14 Mac 2021, 6:06 pm
SEBERANG PERAI – Polis menahan dua lelaki dipercayai penagih dadah jenis heroin semasa melakukan serbuan berasingan di sekitar Butterworth di sini malam tadi.
Ketua Polis Daerah Seberang Perai Utara (SPU), Asisten Komisioner Noorzainy Mohd. Noor berkata, seorang lelaki berusia 52 tahun ditahan semasa anggota dari Bahagian Siasatan Jenayah Narkotik Ibu Pejabat Polis Daerah SPU membuat pemeriksaan di tepi Jalan Sungai Lokan, Seri Pinang kira-kira pukul 8.45 malam.
“Selain ujian saringan air kencing yang mendapati dia positif dadah, polis turut menjumpai dadah jenis heroin seberat 10.18 gram (g) dan (2.45 g) syabu bernilai RM754 bersama suspek.
“Sementara itu, semasa serbuan lain pukul 11.30 malam di sebuah rumah di Butterworth, kita menahan lelaki berusia 32 tahun bersama sejumlah dadah jenis heroin seberat 6.3 g bernilai RM220,” katanya dalam kenyataan di sini hari ini.
Noorzainy berkata, siasatan mendapati kedua-dua suspek mempunyai rekod lampau berkaitan dadah.
Beliau berkata, kes disiasat mengikut Seksyen 39A(2) dan Seksyen 15(1)(a) Akta Dadah Berbahaya 1952. – K! ONLINE.


‘Duduk dahulu, selesaikan pinjaman kemudian’ – Zuraida
Oleh MOHAMAD FAIZAL HASHIM

14 Mac 2021, 7:17 pm
JOHOR BAHRU – Kementerian Perumahan dan Kerajaan Tempatan (KPKT) akan memberi kelonggaran kepada individu yang layak menduduki di setiap Projek Perumahan Rakyat (PPR) unit tinggal di unit-unit tersebut sementara menunggu permohonan pinjaman bank diluluskan.
Menteri KPKT, Datuk Zuraida Kamaruddin berkata, dengan cara itu, penempatan di setiap PPR dapat diisi dalam kadar segera daripada terbiar serta mengalami kerosakan akibat kegiatan vandalisme.
Katanya, syarat permohonan sebelum ini mewajibkan pemohon untuk membuat pinjaman bank sebelum permohonan diterima.
“Antara punca kekosongan PPR dalam tempoh yang lama adalah menunggu kelulusan pinjaman yang dibuat dengan Institusi perbankan. Bila ramai tidak layak (pinjaman bank), unit-unit PPR sudah siap dibina akan terbiar kosong.
“Oleh itu, kementerian mahu individu yang layak atau sudah dikenal pasti tinggal dahulu di unit PPR yang sudah siap. Dalam tempoh dua tahun itu, mereka perlu menyelesaikan isu kewangan dan usahakan pinjaman bank,” katanya.
Beliau berkata demikian pada sidang akhbar selepas meninjau PPR Sungai Melana Fasa II yang sudah siap dibina di sini hari ini.

Yang turut hadir ialah Ahli Parlimen Tebrau, Steven Choong Shiau Yoon dan Ahli Dewan Undangan Negeri (ADUN) Puteri Wangsa, Mazlan Bujang.
Mengulas lanjut, Zuraida berkata, KPKT juga akan memberikan lanjutan tempoh tambahan selama setahun bagi keluarga yang benar-benar dibelenggu masalah kewangan selepas diberi kebenaran menduduki PPR dalam tempoh dua tahun itu.
“Kita tahu kebanyakan keluarga tidak mengalami masalah membayar sewa bulanan. Yang menjadi masalahnya ialah untuk mendapatkan pinjaman bank bagi tujuan sewa beli PPR yang ditawarkan.
“Sekiranya dalam tempoh tambahan setahun itu juga mereka masih tidak berjaya, maka mereka perlu memberi laluan kepada pemohon lain menduduki unit PPR berkenaan,” katanya.
Terdahulu, Zuraida diiringi Steven dan Mazlan mengadakan perjumpaan dengan penduduk Kampung Sinaran Kempas, di sini, bagi menyelesaikan masalah setinggan di situ yang berlarutan lebih 20 tahun.
Hasil perjumpaan itu, pihaknya bersetuju untuk menempatkan 500 penduduk setinggan di Kampung Sinaran Kempas yang tinggal di sepanjang rel keretapi dipindahkan ke PPR Sungai Melana Fasa II yang mempunyai 1,450 unit.
“Kerajaan Johor akan mengadakan perbincangan lanjut dengan penduduk setinggan Kampung Sinaran Kempas dalam masa terdekat dan KPKT meminta penduduk berkenaan diberikan keutamaan menduduki PPR Sungai Melana Fasa II,” ujarnya.-K! ONLINE.


Warga Myanmar guna bot tempatan tangkap ikan
Oleh NOOR HASLIZA NUSI

14 Mac 2021, 6:11 pm
GEORGE TOWN – Tindakan sekumpulan warga Myanmar mencari hasil laut dengan menggunakan bot nelayan tempatan mengundang padah apabila mereka ditahan Maritim Malaysia (APMM) di kedudukan 28.6 batu nautika barat Pulau Kendi dekat sini semalam.
Mereka terdiri daripada tiga kru dan seorang tekong berusia lingkungan 20 hingga 40 tahun itu diberkas dalam OP Benteng Laut dan Op Pertiwi 01/2020 oleh anggota Kapal Maritim KM Burau kira-kira pukul 9.20 pagi.
Ketika ditahan, kesemua warga asing tersebut dikatakan sedang leka menangkap ikan dan memberi kerjasama semasa pemeriksaan dijalankan.
Pengarah Maritim Negeri, Kepten Maritim Abd. Razak Mohamed berkata, pemeriksaan lanjut mendapati kesemua mereka gagal mempamerkan sebarang dokumen pengenalan diri yang sah.
“Bot bersama nelayan warga asing tersebut ditahan serta dibawa ke pejabat Maritim Negeri bagi menjalani saringan Covid-19 oleh pihak Kementerian Kesihatan sebelum diserahkan kepada Pegawai Penyiasat APMM untuk siasatan lanjut.
“Kes akan disiasat di bawah Seksyen 8 (b), Akta Perikanan 1985 iaitu melanggar syarat sah lesen, vesel tidak usaha sendiri dan menggaji kru asing tanpa kebenaran Ketua Pengarah Perikanan Malaysia,” katanya dalam satu kenyataan di sini hari ini.

Beliau memberitahu, siasatan juga dijalankan mengikut Seksyen 6 (1)(c) Akta Imigresen iaitu memasuki Malaysia tanpa memiliki pas yang sah.
Justeru tambahnya, orang ramai dan komuniti maritim diseru untuk memberi kerjasama dengan menyalurkan maklumat serta melaporkan sebarang aktiviti kesalahan di laut di talian 24 jam MERS 999 atau Pusat Operasi Maritim Pulau Pinang di talian: 04-2626146. – K! ONLINE.


[VIDEO] Perlu dalam jarak 300 hasta solat luar masjid
Oleh ZULKIFLI MANZOR

14 Mac 2021, 6:16 pm
PETALING JAYA – Orang ramai diminta memastikan mereka berada dalam posisi sah solat Jumaat jika mahu menunaikan solat itu di luar kawasan masjid.
Mufti Kelantan, Datuk Mohamad Shukri Mohamad berkata, pertama mereka mesti solat tidak lebih 300 hasta dari tempat makmum paling belakang dalam masjid.
“Walaupun solat dari seberang jalan masjid, tetapi jarak masih dalam jarak 300 hasta maka dibolehkan lagi. Kedua pagar masjid mesti tidak berkunci.
“Jika tidak nampak imam, tetapi nampak makmum terakhir boleh ikut itu dan tahu pergerakan solat mengikut imam,” katanya ketika dihubungi Kosmo! hari ini.
Berdasarkan kiraan, satu hasta bersamaan 45 sentimeter maka 300 hasta mendekati jarak 135 meter.
Tangkap layar menunjukkan jemaah sedang mengadakan solat Jumaat di luar sebuah masjid baru-baru ini.
Terdahulu, satu rakaman video berdurasi 26 saat menunjukkan orang ramai mengikuti solat Jumaat dari luar kawasan masjid termasuk di seberang jalan dan hentian bas tular di media sosial.

Mohamad Shukri berkata, beliau berpandangan tidak perlu satu fatwa dikeluarkan berhubung perkara itu kerana arahan pemerintah mengenai solat Jumaat adalah jelas.
Kata beliau, pemerintah telah mengeluarkan arahan kapasiti jemaah yang dibenarkan untuk menunaikan solat Jumaat di masjid pada waktu pandemik Covid-19.
Jelasnya, walaupun niat mahu menunaikan solat Jumaat baik, tetapi umat Islam perlu patuh kepada maslahat bagi memutuskan rantaian wabak itu.
“Kita dalam situasi darurat maka amalan tidak akan sama dalam waktu aman. Jika masjid sudah lebih kapasiti, maka tunaikan solat Zuhur.
“Solat Jumaat wajib, tetapi apabila bertembung dengan isu kemudaratan, maka maslahat menjaga nyawa perlu diutamakan,” katanya. – K! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Malaysia-Singapura wujud platform jana kuasa
Oleh MOHAMAD FAIZAL HASHIM

14 Mac 2021, 4:14 pm
ISKANDAR PUTERI – Malaysia dan Singapura mengukuhkan kerjasama yang sedia terjalin dengan mewujudkan platform jana kuasa yang baharu dibuka di Johor Bahru bagi tujuan pembekalan tenaga.
Pengerusi Tenaga Nasional Berhad (TNB), Datuk Seri Mahdzir Khalid berkata, platform yang sudah beroperasi sejak penghujung tahun lalu itu menelan kos pembinaan sebanyak RM240 juta yang ditanggung oleh kedua-dua negara.
“Platform itu bukan bermaksud proses penjualan sebaliknya pembekalan tenaga antara Johor dan negara republik itu sekiranya mengalami kekurangan bekalan.
“Proses interconnection itu sudah lama diwujudkan antara kedua-dua negara dan platform yang baharu dibina ini akan mengukuhkan lagi kerjasama yang sedia terjalin,” katanya.
Beliau berkata demikian selepas merasmikan Program Ceria Ke Sekolah Negeri Johor di sini hari ini.
Yang turut hadir ialah Menteri Besar, Datuk Hasni Mohammad.

Terdahulu, Mahdzir mengadap Sultan Johor, Sultan Ibrahim Sultan Iskandar di Pejabat Mados, Istana Bukit Pelangi, Johor Bahru.
Mahdzir berkata, dalam pertemuan itu, pihaknya sembah maklum kepada Tuanku mengenai Southern Power Generation Sdn. Bhd. (SPG) yang terletak di Pasir Gudang dan telah beroperasi sejak bulan lalu.
Jelasnya, SPG mampu menyalurkan 1,440 megawatt (MW) bekalan elektrik kepada grid nasional menerusi dua loji jana kuasa tarbin gas kitaran gabungan (CCGT), masing-masing berkapasiti 720MW.
“SPG ini yang memulakan pembinaan pada Oktober 2017 bagi menggantikan Loji Jana Kuasa Sultan Iskandar yang juga terletak di Pasir Gudang. Loji jana kuasa itu yang menjangkau usia 40 tahun pada tahun depan akan dihenti tugas pada Ogos 2022.
“Jadi, Sultan Johor berkenan untuk merasmikan SPG yang dijangkakan dibuat pada tahun ini juga,” katanya.-K! ONLINE


109 individu dikompuan RM1.13 juta langgar SOP
Oleh MOHD SHARKAWI LONDING

14 Mac 2021, 4:52 pm
JOHOR BAHRU – Tindakan 109 individu yang melanggar syarat prosedur operasi standard (SOP) Perintah Kawalan Pergerakan Bersyarat (PKPB) ketika berhibur membawa padah apabila dikenakan kompuan keseluruhan berjumlah RM1.13 juta.
Ketua Polis Johor, Datuk Ayob Khan Mydin Pitchay berkata, mereka dikenakan tindakan itu dalam serbuan pada pukul 10.45 malam di sebuah premis hiburan di sekitar Muar dekat sini semalam.
Menurutnya, kesemua individu yang dikompaun itu terdiri daripada 81 lelaki dan 28 wanita tempatan berusia antara 17 hingga 52 tahun.
“Ini merupakan tindakan kompaun terbesar di negara ini sejak kerajaan melaksanakan Ordinan Darurat Pencegahan dan Pengawalan Penyakit Berjangkit 1988 (Pindaan) 2021.
“Mengikut ordinan ini mana-mana individu yang melanggar SOP sewaktu trmpoh pelaksaan darurat boleh dikenakan denda tidak melebihi RM10,000 yang berkuat kuasa pada 11 Mac lalu,”katanya pada sidang akhbar di Ibu Pejabat Polis Kontinjen (IPK) Johor di sini hari ini.
Ayob Khan berkata, semakan rekod juga mendapati premis berkenaan sudah dua kali diserbu pada 26 Februari serta 10 Mac lalu.

“Namun pemilik premis masih berdegil biarpun surat pembatalan lesen telah diedarkan Majlis Perbandaran Muar pada 10 Mac lalu.
“Polis juga menahan seorang pengurus premis berusia 52 tahun yang mengaku sebagai pengurus pusat hiburan tersebut dan dikenakan kompaun RM50,000,”katanya.-K! ONLINE


Pahang rekod kutipan hasil melepasi sasaran RM847.3 juta
Oleh KOSMO!

14 Mac 2021, 4:47 pm
Oleh SALEHUDIN MAT RASAD
LIPIS – Kerajaan negeri berjaya merekodkan kutipan hasil yang memberangsangkan pada tahun lalu iaitu sebanyak RM847.3 juta, melepasi sasaran sebanyak RM703.8 juta.
Menteri Besar, Datuk Seri Wan Rosdy Wan Ismail berkata, kejayaan kutipan hasil berkenaan adalah atas komitmen pelbagai pihak dalam mengeksploit sumber kekayaan negeri dengan sebaik mungkin.
“Sehubungan itu usaha berterusan akan dilakukan bagi mengeksploit sumber kekayaan negeri dalam mencapai sasaran hasil RM1 bilion dalam tempoh beberapa tahun lagi.
“Dengan hasil sebanyak itu pasti banyak lagi yang boleh kerajaan negeri lakukan demi kemakmuran negeri dan kesejahteraan rakyat,”katanya ketika berucap pada majlis penyerahan kedai Perbadanan Kemajuan Pertanian Pahang (PKPP) Rancangan Tanah Pemuda (RTP) Sungai Ular di sini, hari ini.
Dalam pada itu, beliau berkata, RTP Sungai Ular merupakan kawasan penempatan yang ditadbir oleh PKPP sejak 1971 lagi dan menunjukkan kemajuan berterusan.

Katanya, pada masa ini kawasan penempatan tersebut lengkap dengan pelbagai kemudahan asas seperti jalan, bekalan air dan elektrik, masjid, balai raya, dewan dan pusat internet.
“Saya melihat beberapa syarikat berkaitan kerajaan (GLC) seperti ini dapat memainkan peranan menjadikan kampung tradisi terpencil sebagai kampung angkat yang dapat dimajukan.
“Saya yakin melalui pengalaman pengurusan dalam pelbagai bidang dan kekuatan kewangan syarikat GLC ini mampu membimbing penduduk menjalani kehidupan yang lebih baik,”ujarnya.-K!ONLINE


Jimat harga tiket ETS guna kad promo CUTIKERETAPI
Oleh ZULKIFLI MANZOR

14 Mac 2021, 3:38 pm
PETALING JAYA – Pengguna perkhidmatan tren elektrik (ETS) boleh menikmati penjimatan pembelian tiket sebanyak RM10 dengan penggunaan kad promo CUTIKERETAPI.
Keretapi Tanah Melayu Berhad (KTMB) dalam satu hantaran di laman Facebook rasminya berkata, tempoh pembelian tiket mulai 15 Mac 2021 untuk perjalanan 1 April sehingga 30 Jun 2021 atau sehingga habis jualan kod promosi.
“Orang ramai layak menebus sekali sahaja kod promo bagi kempen ini dengan memasukkan kod promo CUTIKERETAPI sebelum menyempurnakan proses pembayaran.
“Ia untuk transaksi pembelian tiket bagi perjalanan sehala dalam satu transaksi atau pembelian tiket bagi perjalanan dua hala yang dibuat dalam satu transaksi,” kata KTMB.
Menurut KTMB, hanya warga Malaysia layak menikmati penjimatan dan memiliki Passenger Name Record (PNR) dalam KTMB Integrated Ticketing System (KITS).
Tambah KTMB, pembelian adalah bagi tiket dewasa dan kanak-kanak sahaja yang perlu dibuat melalui transaksi secara dalam talian.

“Hanya tertakluk atas tambang penuh satu tiket (pergi atau balik) bersamaan atau melebihi nilai RM11,” jelas KTMB. – K! ONLINE


Pengerusi kelab dikompaun RM50,000
Oleh ABDUL RASHID ABDUL RAHMAN

14 Mac 2021, 5:16 pm
BERA – Akibat masih terus berdegil melanggar prosedur operasi standard (SOP) ditetapkan sebuah kelab dikenakan kompaun sebanyak RM50,000 selepas mengadakan majlis perasmian kelab dengan tarian naga di Triang di sini semalam.
Ketua Polis Daerah, Deputi Superintendan Mansor Samsudin berkata, dalam kejadian kira-kira pukul 12.29 tengah hari itu kompaun dikenakan terhadap pengerusi kelab berkenaan yang berumur 47 tahun.
“Kesalahan yang dilakukan ialah mengadakan majlis perasmian kelab dengan tarian singa dan tiada penjarakan meja makan.
“Jadi individu berkenaan selaku pengerusi kelab itu telah diberikan kompaun dan diarahkan agar mematuhi SOP Perintah Kawalan Pergerakan Pemulihan (PKPP),”katanya di sini hari ini.
Menurut Mansor tindakan kompaun tersebut dilakukan kerana kelab berkenaan didapati telah melanggar SOP PKPP ditetapkan
Beliau memberitahu tindakan kompaun dikenakan di bawah Peraturan 18 (1) Peraturan-Peraturan Pencegahan dan Pengawalan Penyakit Berjangkit (PPPDPPB) 2021.

“Polis ingin menasihatkan supaya sesiapa sahaja jangan sewenang-wenangnya melanggar SOP kerana penguat kuasa sentiasa berada 24 jam di lapangan bagi memantau agar masyarakat sentiasa mematuhi SOP,”ujarnya.-K!ONLINE


Kolam takungan selesaikan masalah gangguan bekalan air
Oleh IVAN AMIRUL

14 Mac 2021, 4:30 pm
KOTA KINABALU – Kementerian Kerja Raya (KKR) Sabah bakal melihat pendekatan membina kolam takungan air sebagai antara inisiatif penyelesaian masalah gangguan bekalan air di negeri ini bagi jangka masa panjang.
Menterinya, Datuk Seri Bung Moktar berkata, pihaknya melihat pembinaan kolan takungan air dijangka dapat membekalkan air bagi tempoh lebih lama berbanding ketika ini.
“Air di dalam kolam boleh bertahan sekurang-kurangnya bagi jangka masa dua bulan walaupun ketika musim kemarau namun kita memerlukan tanah seluas kira-kira 1,000 hektar di setiap daerah bagi membina kolam takungan air berkenaan.
“Manakala kos yang diperlukan untuk membina sebuah kolam takungan air adalah sekitar RM500 juta,” katanya.
Beliau berkata demikian ketika ditemui pemberita selepas mengadakan lawatan ke kawasan perumahan University Apartment (UA) sebentar tadi.
Lawatan berkenaan bagi meninjau situasi gangguan bekalan air yang sering dihadapi penduduk setempat di kawasan terbabit.

Turut hadir Pengarah Jabatan Air Negeri Sabah (JANS), Edward Lingkapo.
Dalam pada itu, Bung Moktar menyatakan pembinaan kolam takungan air seumpama itu di daerah Kota Kinabalu juga boleh dimanfaatkan beberapa daerah berhampiran.
Sementara itu, Bung Moktar turut memaklumkan projek Loji Rawatan Air Telibong Fasa Dua di Tuaran yang lewat daripada jadual adalah antara punca yang menyebabkan bekalan air di UA sering mengalami gangguan.
“Boleh dikatakan ini adalah projek yang ‘sakit’ kerana sudah terlalu jauh lewat daripada jadual sepatutnya. Projek setakat ini baharu siap sekitar 30 peratus. Mengikut jadual asal, ia perlu siap lebih 50 peratus sekarang.
“Bagaimanapun, kita sentiasa berhubung dengan pihak kontraktor dan mendesak mereka supaya projek ini segera disiapkan memandangkan ramai penduduk terjejas akibat ketiadaan bekalan air,” katanya.-K!ONLINE


Bersauna sambil menikmati pameran seni digital
Oleh KOSMO!

14 Mac 2021, 3:50 pm
TOKYO – Kombinasi muzium dan sauna dengan persembahan seni digital berteknologi tinggi, TikTok teamLab Reconnect dijangka menjadi tarikan terbaharu di Jepun minggu depan, lapor portal berita British Herald, kelmarin.
Ciptaan kumpulan yang dikenali sebagai teamLab dari Jepun itu melibatkan sekumpulan jurutera, seniman dan arkitek telah membina tujuh sauna yang bersimpang siur diterangi cahaya warna merah, hijau dan kuning.
Selain itu, ia turut mempunyai hiasan dinding yang memaparkan deraian kelopak bunga yang gugur, bola besar melayang dan bertukar warna selain ratusan kupu-kupu keluar dari layar titisan air secara digital.
HIASAN dinding muzium yang boleh bertukar-tukar mengikut tema. -RECONNECT.TEAMLAB.ART
Mereka mengambil alih sebuah lot kosong di daerah Roppongi dan mendirikan khemah gergasi yang menempatkan bilik sauna dan tiga ruangan seni sejak tahun lalu.
“TikTok teamLab Reconnect akan dibuka pada 22 Mac hingga hujung Ogos dengan bayaran A$44 (RM181) pada hari biasa dan AS$53 (RM218) pada hujung minggu.
“Pengunjung boleh menggunakan pancuran air panas serta sejuk sambil menikmati pameran seni dengan memakai pakaian mandi,” kata anggota teamLab, Takashi Kudo.

KREATIVITI lampu membuatkan pengunjung bagai berada di alam fantasi. – RECONNECT.TEAMLAB.ART
Pasukan itu turut mengambil kira semua deria termasuk sentuhan, suara dan bau dengan aroma seperti teh hijau panggang dan pokok birch putih.
“Tidak ada yang pergi ke muzium seni dengan cara ini kerana keduanya datang dari dunia berbeza
“Apa yang ingin kami lakukan ialah mewujudkan pengalaman istirahat sambil menikmati seni dalam suasana berbeza,” katanya. – Agensi


Tiga beradik gembira terima sijil kelahiran
Oleh MOHD. RIFAAT ABD. HAMID

14 Mac 2021, 4:06 pm
ALOR SETAR –  Harapan sepasang suami isteri dari Kampung Alor Serdang, Kota Sarang Semut  dekat sini untuk melihat tiga anak mereka memiliki sijil kelahiran akhirnya tercapai selepas menerima dokumen itu daripada Jabatan Pendaftaran Negara (JPN) hari ini.
Menurut Rohariza Che Lah, 42, dia dan suami  Hisham Zainol, 40, gagal mendaftar untuk mendapatkan sijil kelahiran buat anak mereka yang berusia tujuh, 10 dan 13 tahun kerana kemiskinan hidup.
Katanya, dia tidak mempunyai kenderaan untuk menguruskan sijil kelahiran, ditambah masalah kesihatan dialami suaminya sejak beberapa tahun lalu.
“Bila mereka tidak ada sijil kelahiran ini, saya risau dan tidak senang duduk memikirkan nasib anak-anak yang sedang membesar ini.
“Anak-anak juga takut keluar kerana bimbang ditahan polis sebab tiada dokumen pengenalan diri,”  katanya selepas menerima sijil kelahiran tiga anaknya daripada JPN Kedah di rumahnya di sini, hari ini.
Katanya, dia gembira dan bersyukur kerana ketiga-tiga anaknya telah menerima sijil kelahiran masing-masing.

“Selepas ini semua urusan membabitkan mereka akan jadi lebih mudah termasuk persekolahan,” ujarnya.
Terdahulu, Timbalan Pengarah JPN Kedah, Madihah Muhammad menyerahkan sijil kelahiran kepada Nur Syaliza,13; Mohammad Shazrul Danish, 10, dan Nur Eliani, 7, di rumah mereka di Kampung Alor Serdang.-K!ONLINE


AJL35: Jangan pandang rendah Nabila Razali – Azmeer
Oleh MOHD. HAIKAL ISA

14 Mac 2021, 4:11 pm
PETALING JAYA – Salah seorang juri profesional Anugerah Juara Lagu ke-35 (AJL35) yang akan berlangsung malam ini, Azmeer memaklumkan lagu Gila ciptaan Ezra Kong, Loca B dan Noki mempunyai peluang cerah untuk menduduki tiga tangga teratas lagu terbaik.
Kata Azmeer atau nama lengkapnya, Mohd. Azhar Abu Bakar ketika dihubungi Kosmo! Online sebentar tadi, selain lagu dendangan Kaka Azraff, Loca B dan Noki itu, terdapat enam buah lagu lain yang turut mempunyai peluang cerah untuk dinobatkan sebagai juara keseluruhan.
“Sudah ada markah pra-penjurian untuk ke semua 12 lagu bertanding. Saya tidak boleh dedahkan berapa markahnya namun peratusan markah pra-penjurian agak besar.
Gila ciptaan Ezra Kong, Loca B dan Noki dikatakan mempunyai peluang cerah untuk diangkat sebagai juara keseluruhan AJL35.
“Ada sesetengah pihak yang meramalkan lagu Gila berpeluang besar untuk bergelar juara. Sebagai juri profesional, saya tidak menafikan perkara itu namun perlu diingatkan, persembahan ke semua finalis malam nanti juga penting,” kata Azmeer.
Komersil Peluang Kedua
Mengulas lebih lanjut tentang kualiti lagu Gila, Azmeer berkata, lagu bernuansa tradisional kontemporari hip hop itu merupakan satu karya yang unik.

“Gila menggabungkan lagu elemen moden dan tradisional. Ada langgam (patah lagu)  Melayu yang kuat.
“Dari segi lirik, lagu tersebut merupakan satu karya yang mudah connect (berhubung) dengan kebanyakan realiti kita semua iaitu pandemik Covid-19 yang berlaku di seluruh dunia,” ujarnya lagi.
Dalam pada itu, Azmeer turut tidak menolak kemungkinan lagu Peluang Kedua ciptaan Hael Husaini dan MFMF mampu membuat kejutan malam nanti.
“Jangan pandang rendah kebolehan lagu Peluang Kedua nyanyian Nabila Razali. Nyanyiannya mengingatkan saya kepada penyanyi lama seperti Allahyarham Rafeah Buang.
“Kita tidak boleh menafikan pencapaian lagu Peluang Kedua dari sudut komersil dan populariti.
“Walaupun Nabila bukan penyanyi bervokal hebat seperti Jaclyn Victor namun dia mempunyai keikhlasan dan penghayatan emosi tersendiri ketika menyanyi. Sejujurnya, saya tak sabar nak tengok dia nyanyi malam ini sebab masa separuh akhir, dia tak dapat nyanyi sendiri lagunya,” katanya.
LAGU Peluang Kedua nyanyian Nabila Razali mempunyai kelebihan dari segi pencapaian dan pengaruh komersil sepanjang tahun.
Azmeer yang merupakan Profesor Madya dan Ketua Jabatan Fakulti Industri Kreatif & Seni Persembahan City University Malaysia menasihatkan semua juri yang diberi mandat untuk memberi markah penjurian melakukan tugas seadil mungkin.
Jangan pancung markah
Katanya, juri perlu beri markah ikut rubrik permarkahan dengan seadil-adilnya.
“Jangan pancung markah melodi lagu kalau ada kesilapan dari lirik misalnya. Kalau kurang markah dekat rubrik lirik, sila pancung markah lirik bukan markah melodi,” jelasnya.
Bagi kategori Vokal Terbaik, Azmeer meramalkan persaingan sengit daripada beberapa penyanyi seperti Ernie Zakri, Aina Abdul, Datuk Jamal Abdillah, Amir Masdi dan Azlan Typewriter.
12 lagu bakal berentap malam ini iaitu Belenggu Rindu nyanyian Wany Hasrita dan Datuk Jamal Abdillah, 7 Nasihat (Shiha Zikir, Kmy Kmo dan Luca Sickta), Hati (Hael Husaini), Semalam (Aina Abdul), Peluang Kedua (Hael Husaini), Hutang (Floor 88), Kau Sakiti (Amir Masdi), Gundah (Ernie Zakri), Aku Bidadari Syurgamu (Aishah), Gila (Kaka Azraff, Noki dan Tuju), Jangan Khianati Aku (Azlan & The Typewriter) dan Eh (Zizi Kirana).
Selain Azmeer, AJL35 akan diadili oleh sembilan juri profesional lain iaitu Datuk Mokhzani (Ketua Juri), Ajai, Datuk Syafinaz, Edrie Hashim, Helen Yap, AG Coco, LY, Datuk Acis dan Lukhman S.
AJL35 sepatutnya dijadualkan berlangsung di Axiata Arena Bukit Jalil pada 7 Februari lalu namun ditunda pada malam ini di Auditorium Majlis Bandaraya Shah Alam (MBSA) disebabkan Perintah Kawalan Pergerakan (PKP) ekoran pandemik Covid-19. – K! ONLINE


Paras empangan seluruh negara masih normal
Oleh MOHD AZLI ADLAN

14 Mac 2021, 3:56 pm
KUALA TERENGGANU – Negara dijangka tidak akan berhadapan dengan krisis bekalan air kritikal walaupun sedang berhadapan dengan musim kemarau pada waktu ini.
Menteri Alam Sekitar dan Air, Datuk Seri Tuan Ibrahim Tuan Man berkata, berdasarkan pemantauan, bekalan air mentah untuk kegunaan rakyat di seluruh negara ini masih mencukupi.
Beliau berkata, paras air di semua 104 empangan di seluruh negara juga normal dan masih belum berada pada tahap membimbangkan.
“Kerajaan sentiasa memantau situasi terkini sumber air negara dengan paras di semua empangan dilihat masih mampu menampung keperluan harian rakyat.
“Jabatan Meteorologi Malaysia juga melaporkan kepanasan kita pada tahun ini adalah lebih rendah berbanding tahun lalu. Kadar kelembapan (tahun ini) juga agak tinggi,” katanya.
Beliau berkata demikian selepas memantau majlis Undi Perdana Kerja-kerja Di bawah Peruntukan Kementerian Alam Sekitar dan Air (Kasa) bagi Jabatan Pengairan dan Saliran Terengganu di sini hari ini.

Tuan Ibrahim berkata, sebanyak 63 daripada 104 empangan yang menakung air di seluruh negara berada di bawah pengurusan Kasa. – K! ONLINE


Letak pelitup muka di dagu kena RM10,000
Oleh WAT KAMAL ABAS

14 Mac 2021, 2:11 pm
PARIT BUNTAR – Polis mengesahkan pihaknya mengeluarkan satu kompaun RM10,000 kepada seorang lelaki seperti yang tular di media sosial sejak semalam.
Ketua Polis Daerah Kerian, Superintendan Mazuki Mat berkata, pihaknya bertindak mengeluarkan surat kompaun tersebut memandangkan lelaki berkenaan melanggar prosedur operasi standard (SOP) Perintah Kawalan Pergerakan Bersyarat (PKPB) di Tanjung Piandang kelmarin.
“Kompaun tersebut dikeluarkan Pasukan Pematuhan SOP PKPB yang membuat tugasan rondaan di kawasan tersebut.
“Lelaki tersebut didapati melakukan kesalahan tidak memakai pelitup muka dengan sempurna apabila hanya meletakkannya di dagu ketika masuk dan keluar kedai berkenaan pada pukul 1.20 tengah hari,” katanya ketika dihubungi hari ini.
Tambah Mazuki, pasukan pematuhan tersebut telah melakukan pemerhatian sewajarnya sebelum mengeluarkan notis kompaun berkenaan.
“Sebagaimana yang diperuntukkan dalam Seksyen 21A(1) Ordinan Darurat (Pencegahan dan Pengawalan Penyakit Berjangkit) (Pindaan) 2021, ia menyatakan mana-mana individu yang melanggar SOP sewaktu tempoh pelaksanaan darurat boleh dikompaun sebanyak RM10,000 berkuat kuasa sejak 11 Mac.

“Polis hanya menjalankan tugasan mereka dalam penguatkuasaan SOP sebagaimana yang telah diperintahkan kepadanya mengikut peruntukkan bidang kuasa yang telah diwartakan,” katanya.
Menurut Mazuki, adalah tidak adil jika ada segelintir pihak mengecam dan mempertikaikan tindakan anggota polis yang menjalankan tugas dalam menguatkuasakan undang-undang tersebut.
“Pihak polis telah diberi kuasa dan kami hanya menjalankan tugas-tugas kami sebagaimana yang telah diarah dan diperintahkan kepada kami.
“Dalam notis itu, lelaki itu diberi tempoh tawaran sehingga 1 April ini untuk ke Pejabat Kesihatan Daerah (PKD) dan berjumpa dengan pegawai diberi kuasa untuk membuat rayuan,” katanya.
Katanya, polis menyeru kepada orang ramai agar sentiasa mematuhi SOP yang telah ditetapkan kerajaan.-K!ONLINE


Mohamad Fuzi tamatkan zaman duda
Oleh ASLIZA MUSA

14 Mac 2021, 2:55 pm
PARIT – Bekas Ketua Polis Negara, Tan Sri Mohamad Fuzi Harun menamatkan zaman duda apabila menikahi Puan Sri Noraesyah Shaari di Seri Manjung, semalam.
Majlis pernikahan Mohamad Fuzi yang pernah menggalas tanggungjawab sebagai orang nombor satu dalam pasukan Polis Diraja Malaysia (PDRM) itu berlangsung di sebuah masjid di Seri Manjung pada pukul 11 pagi.
Majlis meraikan pasangan itu diadakan hari ini di rumah keluarga Mohamad Fuzi di Kampung Tua, Lambor Kanan secara sederhana mengikut norma baharu.
Hadir meraikan pasangan itu, Ketua Polis Perak, Datuk Mior Faridalathrash Wahid dan Ketua Polis Daerah Perak Tengah, Superitendan Barudin Wariso.
Mohamad Fuzi, 62, ketika ditemui pemberita melahirkan rasa gembira kerana majlis beliau bersama isteri berjalan dengan lancar.
“Kerana jodoh, saya dan isteri ditakdirkan bertemu sebelum bersetuju untuk sama-sama mengakhirinya dengan ikatan perkahwinan.

“Alhamdulillah, semua urusan berjalan lancar dan mematuhi semua prosedur operasi standard (SOP). Terima kasih kepada semua yang membantu dan hadir serta mendoakan kami,” katanya.
Sementara itu, Noraesyah yang merupakan Pengarah Kanan (Keusahawanan & Perniagaan) Institut Koperasi Malaysia turut melahirkan rasa syukur kerana dipertemukan jodoh dengan Mohamad Fuzi.
“Saya gembira dan bersyukur kerana majlis kami berjalan lancar,” katanya yang berasal dari Pantai Remis.
Dalam pada itu, adik bongsu Mohamad Fuzi, Noor Hafizah Harun, 52, berkata, mereka sekeluarga gembira abangnya itu bertemu teman hidup selepas hampir empat tahun kematian isteri.
“Kami gembira kerana sudah ada orang yang akan temankan abang dan jaga dia,” katanya.
Mohamad Fuzi dilantik sebagai Ketua Polis Negara pada 4 September 2017 bagi menggantikan Tan Sri Khalid Abu Bakar yang bersara wajib dan beliau menamatkan perkhidmatannya dalam PDRM pada 3 Mei 2019.
Isterinya, Puan Seri Azizah Hamdi, meninggal dunia pada 15 Disember 2017 akibat barah.-K!ONLINE


Sri Lanka larang pemakaian burka, bakal tutup 1,000 madrasah
Oleh KOSMO!

14 Mac 2021, 3:36 pm
COLOMBO, Sri Lanka – Kerajaan Sri Lanka akan mengharamkan pemakaian burka dan bakal menutup lebih 1,000 madrasah Islamik sebagai langkah keselamatan negara, menurut seorang menteri semalam.
Menteri Keselamatan Umum, Sarath Weerasekera berkata, dia telah menurunkan tandatangan kelmarin bagi kelulusan Kabinet untuk melarang penggunaan penutup wajah yang dipakai segelintir wanita Muslim tersebut, lapor akhbar The Sun, semalam.
“Burka mempunyai kesan langsung terhadap keselamatan negara. Pada awalnya, wanita dan kanak-kanak perempuan Muslim di negara ini tidak memakainya.
“Ia merupakan tanda ektrimisme agama yang baharu muncul baru-baru ini. Sudah tentu kami akan melarang perbuatan ini,” katanya.
Pemakaian burka di negara majoriti Buddha itu dilarang seketika pada 2019 selepas berlakunya pengeboman gereja dan hotel-hotel yang menyebabkan lebih 250 kematian.
Dua kumpulan pengganas yang menyatakan kesetiaan kepada militan Daesh dipercayai menjalankan serangan tersebut.

Weerasekera berkata, kerajaan juga merancang melarang pembukaan lebih 1,000 madrasah Islamik yang dikatakan menghina polisi pendidikan kebangsaan.
“Tiada sesiapa pun boleh membuka sekolah dan mengajar apa yang mereka mahukan kepada kanak-kanak,” katanya.
Pada tahun lalu, kerajaan Sri Lanka mewajibkan mayat mangsa Covid-19 dibakar walaupun ia ditentang penduduk Muslim yang mahu mengebumikan mereka. – Agensi


PKR kukuh, tidak terjejas-Amirudin
Oleh ISKANDAR SHAH MOHAMED

14 Mac 2021, 2:19 pm
SHAH ALAM – Tindakan Ahli Parlimen Kuala Langat, Datuk Dr. Xavier Jayakumar meletakkan jawatan Naib Presiden dan ahli PKR semalam tidak sesekali menjejaskan kekukuhan parti itu.
Pengerusi PKR Selangor, Datuk Seri Amirudin Shari berkata, beberapa keputusan sudah dicapai menerusi mesyuarat dengan pimpinan parti susulan tindakan Xavier itu.
“Namun, kita akan memuktamadkan keputusan itu pada mesyuarat jawatankuasa Cabang Kuala Langat yang akan dipengerusikan Timbalan Pengerusi PKR negeri, Hee Loy Sian hari ini.
“Saya bagaimanapun ingin menegaskan bahawa parti kita ( PKR) masih kukuh dan tidak terjejas dengan perkara itu,” katanya ketika ditemui selepas merasmikan Pasar Moden Sri Muda, Seksyen 25 di sini, hari ini.
Kosmo! semalam melaporkan, Xavier yang bersama PKR sejak 1998 mengumumkan peletakan jawatannya sebagai Naib Presiden dan ahli serta-merta seterusnya menyokong kerajaan Perikatan Nasional (PN) sebagai ahli Parlimen bebas di Kuala Langat.
Terdahulu, Ahli Parlimen Julau, Larry Sng dari Sarawak dan Ahli Parlimen Tebrau, Steven Choong turut meninggalkan PKR dan kini menjadi ahli Parlimen bebas.

Mengulas lanjut, kata Amirudin yang juga Pengerusi Pakatan Harapan (PH) Selangor, keadaan itu turut dianggap sebagai lumrah politik yang perlu dilalui dengan sabar.
“Kita juga pernah hilang Angkatan Muda Keadilan (AMK), Timbalan Presiden dan banyak lagi pihak sebelum 2008.
“Namun, parti terus kuat dan maju. Kita juga perlu tegas dan kukuhkan kerja kita,” katanya.-K!ONLINE


100,000 pekerja Malaysia di Singapura bakal terima vaksin
Oleh KHAIRUL MOHD. ALI

14 Mac 2021, 1:57 pm
PONTIAN – Seramai 100,000 rakyat Malaysia yang bekerja di Singapura dijangka akan menerima suntikan vaksin Covid-19 menerusi fasa kedua pelaksanaan Program Imunisasi Covid-19 Kebangsaan yang dilaksanakan kerajaan.
Menteri Besar Johor, Datuk Ir. Hasni Mohammad berkata, perkara itu diputuskan oleh Kementerian Sains, Teknologi dan Inovasi (MOSTI) baru-baru ini.
Menurut beliau, ketika ini satu sistem sedang dibangunkan bagi membolehkan golongan berkenaan mendaftar bagi mengikuti program itu.
“MOSTI menerusi satu program khas setuju untuk beri vaksin kepada mereka yang bekerja di Singapura. Secara keseluruhannya dianggarkan seramai 400,000 pekerja yang berulang alik setiap hari.
“Tetapi pada peringkat awal ini, kementerian (MOSTI) akan ketepikan vaksin untuk 100,000 orang dahulu,” katanya.
Beliau berkata demikian ketika menyempurnakan Majlis Pelancaran Program Mentor Mentee Pertubuhan Peladang di Daerah Pontian yang diadakan di Parit Dahlan, Benut, di sini hari ini.

Turut hadir, Pengerusi Jawatankuasa Pertanian, Industri Asas Tani dan Kemajuan Luar Bandar negeri, Datuk Samsolbari Jamali dan Pengarah Lembaga Pertubuhan Peladang Johor, Datuk Sawalludin Ahmad.
Menurut Hasni, langkah itu akan membolehkan seramai 100,000 pekerja Malaysia di Singapura menerima suntikan vaksin Covid-19 seiring dengan golongan warga emas dan berpenyakit kronik.
“Pemberian suntikan vaksin Covid-19 bagi fasa pertama akan berakhir April ini, seterusnya pelaksanaan fasa kedua akan dilakukan selepas itu,”katanya.-K! ONLINE


Neelofa ramal Semalam juara AJL35
Oleh SAIRUL ZAMRI MISRANI

14 Mac 2021, 3:33 pm
PETALING JAYA- Seperti tahun-tahun sebelumnya, selebriti terkenal, Neelofa sekali lagi membuat ramalan dengan meletakkan tiga buah lagu yang dijangka memenangi Anugerah Juara Lagu ke-35 (AJL35) malam ini.
Jangkaan tersebut dilakukan Neelofa menerusi Twitternya yang meramalkan lagu Semalam nyanyian Aina Abdul bakal memenangi trofi AJL35.
“Saya tak berapa ikut sangat dengan lagu-lagu yang bertanding tahun ini, Tapi ini merupakan ramalan saya untuk AJL35.
“Juara, Semalam, tempat kedua, Peluang Kedua (Nabila Razali) dan tempat ketiga, Belenggu Rindu (Wany Hasrita dan Datuk Jamal Abdillah),” tulisnya.
Dalam hantaran sama, usahawan itu juga turut meramalkan Aina Abdul dan vokalis kumpulan Azlan & The Typewritter, Azlan berpotensi memenangi trofi bagi kategori Vokal Terbaik.
Neelofa atau nama sebenarnya Noor Neelofa Mohd. Noor, 32, walau bagaimanapun mengingatkan pengikut bahawa lagu-lagu yang diramalnya hanya sekadar ramalan semata-mata.

“Ini hanya ramalan saya sahaja, mungkin ada yang kena dan tidak. Apapun, selamat berhibur dengan AJL35, anugerah yang sentiasa mengiktiraf karya dan hasil kerja komposer serta penulis lirik,” katanya.

Ramalan AJL35 Neelofa yang diciap dalam Twitternya.
Tahun lalu, lagu Sumpah dendangan Naim Daniel menepati ramalan Neelofa apabila dinobat sebagai juara AJL ke-34.
Sebanyak 12 buah lagu bakal bersaing pada malam ini iaitu Semalam (Aina Abdul), Gila (Kaka Azraaf, Noki, Locca B), Hutan g (Floor88), Aku Bidadari Syurgamu (Aishah), Kau Sakiti (Amir Masdi) dan Belenggu Rindu (Wany Hasrita duet Datuk Jamal Abdillah).
Turut bertanding lagu Gundah (Ernie Zakri), Eh (Zizi Kirana), Peluang Kedua (Nabila Razali), Jangan Khianati Aku ( Azlan & The Typewritter), Hati (Hael Husaini) dan 7 Nasihat (Shiha Zikir, Kmy Kmo, Luca Sickta).
AJL35 bakal disiarkan secara langsung dari Auditorium Majlis Bandaraya Shah Alam (MBSA) bermula pukul 9 malam ini dalam norma baharu tanpa penonton ekoran pandemik Covid-19.
Acara penuh berprestij tersebut bakal dihoskan pengacara Awal Ashaari, Sheery Alhaddad dan Haziq Husaini. – K! ONLINE


Hadiah RM14,000 bukan duit i-Sinar suami
Oleh MOHD RIDZAUDDIN ROSLAN

14 Mac 2021, 3:02 pm
PETALING JAYA- Seorang wanita tampil memberi penjelasan wang tunai berjumlah RM14,000 yang dihadiahkan suami kepadanya bukanlah daripada sumber pengeluaran duit i-Sinar.
Penjelasan itu yang dibuat wanita berkenaan dikenali sebagai Amy Mastura menerusi aplikasi Tiktok turut menjelaskan mereka tidak pernah bekerja makan gaji.
“Awat hampa ingat aku kerja makan gaji ke? Dah bertahun-tahun aku mula daripada bawah, buat perniagaan sendiri, suka hati kata aku dapar duit i-Sinar,” katanya.
Terdahulu, Amy Mastura berkongsi satu video di Tiktok dengan menunjukkan dia menerima kejutan hadiah bernilai RM14,000 daripada suami.
Tangkap layar penafian yang dibuat Amy Mastura berhubung kejutan hadiah diberikan suaminya.
Video yang meraih tontonan sebanyak 616,000 kali itu menunjukkan dia membuka laci dan menerima kejutan wang tunai di dalamnya.
Berdasarkan video itu, Amy Mastura diminta oleh suami untuk membuka laci kerana dihadiahkan barangan alat solek sebelum diberi kejutan berkenaan. -K! ONLINE


85 dapat ‘surat cinta’ dari IPD Iskandar Puteri
Oleh KHAIRUL MOHD. ALI

14 Mac 2021, 2:14 pm
ISKANDAR PUTERI – Polis mengeluarkan sebanyak 85 keping saman melibatkan pelbagai kesalahan jalan raya menerusi satu operasi khas yang dijalankan di kawasan pentadbiran Ibu Pejabat Polis Daerah (IPD) Iskandar Puteri di sini.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, operasi itu dijalankan bermula pukul 10 malam kelmarin sehingga pukul 2 pagi semalam.
Menurutnya, dalam operasi berkenaan seramai 106 individu serta 96 buah kereta dan motosikal ditahan untuk pemeriksaan.
“Dalam operasi itu, sebanyak 85 keping saman polis telah dikeluarkan berdasarkan 13 kesalahan dan perlanggaran peraturan jalan raya.
“Antara kesalahan ini termasuklah ekzos yang telah diubah suai, tiada lesen memandu, nombor pendaftaran tidak ikut peraturan, lesen tamat tempoh serta tidak dilindungi insurans.
“Kesalahan lain ialah letak kenderaan secara salah, tiada cermin sisi, tidak pamer pelekat ‘P’ dan ‘L’, lampu silau dan ubah suai struktur kenderaan,” katanya dalam satu kenyataan di sini hari ini.

Tambah Dzulkhairi, pihaknya turut menyita 13 buah kereta pelbagai jenis dan 15 buah motosikal.
“Kesemua kenderaan yang disita itu telah dibawa ke IPD Iskandar Puteri untuk tindakan lanjut.
“Dalam masa sama, operasi itu bagaimanapun tidak melibatkan sebarang tangkapan,” ujarnya.-K! ONLINE


Rayu campur tangan Majlis Raja-Raja reda isu kalimah Allah
Oleh MOHD AZLI ADLAN

14 Mac 2021, 2:24 pm
KUALA NERUS – Yayasan Dakwah Islamiah Malaysia (Yadim) memohon campur tangan Majlis Raja-Raja bagi meredakan kegelisahan umat Islam negara ini berhubung isu penggunaan kalimah Allah dalam kalangan bukan Islam.
Pengarah Kanan Sektor Latihan dan Pengkaderan Yadim, Shamsuddin Moner berkata, pihaknya secara dasar akur dan
menghormati keputusan mahkamah pada Rabu lalu berhubung isu tersebut.
Begitupun, beliau tetap gusar sekiranya ia disalah guna untuk tujuan tidak sepatutnya oleh pihak tidak bertanggungjawab.
“Allah itu esa, kalau kalimah itu diguna untuk menyatakan tuhan itu banyak maka bercanggahlah dengan Islam.
“Kita rasa sewajarnya Majlis Raja-Raja dapat memberi titah nasihat untuk meredakan keadaan agar semua pihak menghormati kalimah Allah seperti sepatutnya,” katanya selepas menyampaikan bantuan Covid-19 kepada pekerja pembersihan sekitar Kuala Nerus di sini hari ini.
Shamsuddin berkata, Yadim juga berharap kerajaan agar segera mengemukakan rayuan berhubung penghakiman isu kalimah Allah
tersebut di Mahkamah Rayuan.

Akhbar tempatan Khamis lalu melaporkan Mahkamah Tinggi Kuala Lumpur membenarkan penganut Kristian seluruh negara menggunakan kalimah Allah dalam penerbitan pendidikan agama itu. – K! ONLINE


Jenayah samun meningkat semasa PKP
Oleh NUR HUDA MUSA

14 Mac 2021, 3:27 pm
SUBANG JAYA – Jenayah samun antara kes yang mencatatkan peningkatan di daerah Subang Jaya sepanjang tempoh pelaksanaan Perintah Kawalan Pegerakan (PKP).
Ketua Polis Daerah Subang Jaya, Asisten Komisioner Abd. Khalid Othman berkata, kes jenayah mencatatkan penurunan pada tiga bulan pertama pelaksanaan PKP.
“Bagaimanapun, selepas tiga bulan, kes samun mencatatkan peningkatan sama seperti tahap kes jenayah sebelum PKP.
“Faktor peningkatan kes ini mungkin disebabkan oleh tekanan hidup sesetengah individu yang terjejas akibat dibuang kerja sekali gus menyebabkan mereka mengambil kesempatan,” katanya pada sidang akhbar di Ibu Pejabat Polis Daerah (IPD) Subang Jaya hari ini.
Bagaimanapun Abd. Khalid berkata, terdapat kes samun di daerah itu membabitkan laporan palsu.
“Ada beberapa kes yang kami terima membabitkan pengadu memaklumkan diragut atau disamun.

“Tetapi apabila siasatan dilakukan, kami mendapati kejadian itu tidak berlaku. Hasil soal siasat terhadap pengadu, mereka mengaku telah membuat laporan palsu kerana tidak mahu didenda selepas menghilangkan kad pengenalan mereka,” katanya.
Beliau berkata, setakat ini lebih daripada 10 kes yang dilaporkan adalah berkaitan laporan palsu termasuk kes membabitkan pelajar yang didakwa di mahkamah mengikut Seksyen 182 Kanun Keseksaan.
“Saya nasihatkan orang ramai supaya tidak membuat laporan palsu kerana pesalah boleh dikenakan hukuman penjara hingga enam bulan atau denda sehingga RM2, 000 jika disabitkan kesalahan.
“Hukuman itu amat berat jika dibandingkan dengan denda RM100 ke RM1,000 bagi kehilangan kad pengenalan,” ujarnya. – K! ONLINE


Selangor teliti isu penarikan telur oleh Singapura
Oleh ISKANDAR SHAH MOHAMED

14 Mac 2021, 12:48 pm
SHAH ALAM -Kerajaan negeri akan meneliti isu berkaitan tindakan Singapura mengarahkan empat pengimport untuk menarik balik telur dari pasaran dihasilkan di sebuah syarikat di Jeram, Kuala Selangor.
Menteri Besar, Datuk Seri Amirudin Shari berkata, isu berkenaan melibatkan hubungan perdagangan antara kedua-dua negara.
“Kita akan semak perkara itu terutama berkaitan polisinya nanti,” katanya ringkas ketika ditemui selepas merasmikan Pasar Moden Sri Muda, Seksyen 25 di sini, hari ini.
Kementerian Perdagangan Dalam Negeri dan Hal Ehwal Pengguna (KPDNHEP) hari ini menasihati pengguna supaya tidak melakukan pembelian panik telur sehingga mengganggu bekalan di negara ini.
Penilaian kesan terhadap bekalan telur di pasaran domestik dilakukan KPDNHEP dengan kerjasama Jabatan Perkhidmatan Veterinar (JPV) dan Kementerian Kesihatan (KKM).
Keadaan itu susulan tindakan Singapura mengarahkan penarikan balik telur dari pasaran dihasilkan di Lay Hong Berhad Layer Farm, Jeram, Selangor, sebagai langkah berjaga-jaga.

Semalam, Agensi Makanan Singapura (SFA) menerusi laman webnya menyatakan arahan itu dibuat berikutan penemuan Salmonella Enteritidis (SE) pada produk itu yang boleh menyebabkan penyakit sekiranya dimakan secara mentah atau separuh masak.
Simptom jangkitan antaranya cirit-birit, sakit perut, demam, mabuk dan muntah.-K!ONLINE


Perut makin ke bawah, Nad Zainal hitung hari bersalin
Oleh SAIRUL ZAMRI MISRANI

14 Mac 2021, 1:04 pm
PETALING JAYA – Pelakon popular Nad Zainal kini menghitung hari menantikan kelahiran cahaya mata kedua yang dijangka bersalin dua minggu lagi.
Menerusi hantaran terbaharu dalam Instagramnya, Nad atau nama sebenarnya Farah Nadia Zainal Abidin, 31, berkongsi beberapa keping gambar ketika menjayakan fotografi kehamilan sebagai kenangan.
“Two more week to go (dua minggu lagi). Assalamualaikum orang baharu, jumpa nanti ya,” tulisnya ringkas dalam ruangan kapsyen.
Pada hantaran tersebut, Nad yang tampil dengan gaun berona merah hati kelihatan begitu anggun selain menaikkan lagi seri wajahnya ketika sedang hamil.

Nad turut meluahkan rasa gementar apabila ramai pengikut memberikan komen mengenai perutnya yang dilihat semakin ke bawah.
Meninjau ke ruangan komen, rata-rata rakan artis dan pengikut teruja serta tidak sabar menantikan kehadiran bayi. Masing-masing mendoakan agar proses kelahiran Nad dipermudahkan.
Pada masa sama, pelakon drama fenomena Takdir Yang Tertulis itu turut meluahkan rasa gementar apabila ramai pengikut yang memberikan komen mengenai perutnya yang dilihat semakin ke bawah.

Terdahulu, Nad mendirikan rumah tangga bersama Muhammad Faliq yang juga pengurus peribadinya pada 18 Disember 2015.
Hasil perkahwinan, mereka dikurniakan seorang anak lelaki, Fahad Ibrahim yang kini berusia lima tahun. – K! ONLINE


Ketagih makan batu lebih 30 tahun
Oleh KOSMO!

14 Mac 2021, 1:00 pm
NEW DELHI – Seorang lelaki warga emas di negeri Maharasthra, India mampu bertahan dengan hanya makan batu setiap hari sejak 32 tahun lalu, lapor portal Detik Food kelmarin.
Ramdas Bodke, 78, yang tinggal di kampung Adarki Khurd makan 250 gram batu setiap hari dan mengamalkan rutin itu setelah mengalami sakit perut secara berterusan.
Ramdas telah berubat di merata-rata tempat, namun penyakitnya tidak sembuh.
Dia yang tidak tahan menanggung kesakitan akhirnya mengikut saranan seorang penduduk di kampungnya untuk mengganti makanan dengan batu.
Ramdas mengakui tidak lagi berasa sakit perut dan meneruskan amalan makan batu  hingga berpuluh tahun lamanya.
Diet pemakanan yang aneh dan ekstrem itu dibantah anggota keluarga lelaki itu yang bimbang dengan kesihatan dirinya.

Begitupun, kerana ketagih makan batu, Bodke mengambil keputusan memakannya secara bersembunyi.
Menurut beberapa pakar perubatan, ketagihan makan batu itu dikaitkan dengan masalah mental yang dihadapi Bodke. – Agensi


Nagelsmann tepis spekulasi berhijrah
Oleh KOSMO!

14 Mac 2021, 1:00 pm
LEIPZIG – Ketua jurulatih RB Leipzig, Julian Nagelsmann menepis spekulasi mengaitkan namanya sebagai calon terbaik mengendalikan dua gergasi Eropah, Bayern Munich dan Barcelona pada masa depan.
Khabar angin di Jerman mula bertiup kencang mengaitkan Nagelsmann menggantikan Hansi Flick jika ketua jurulatih Bayern Munich itu mengisi kekosongan ditinggalkan Joachim Low bersama skuad antarabangsa Jerman selepas tamat Kejohanan Euro bermula Julai depan.
Dalam masa sama, nama Nagelsmann, 34, turut dikatakan menjadi calon utama presiden baharu Barcelona, Joan Laporta yang bersedia untuk memulakan era baharu bersama The Catalan dengan memecat Ronald Koeman.
Ia ekoran persembahan mengecewakan Koeman yang menyaksikan Barcelona tersingkir seawal pusingan 16 pasukan terbaik Liga Juara-Juara musim ini selain ketinggalan enam mata di belakang pendahulu La Liga, Atletico Madrid.
Bagaimanapun, Nagelsmann menempelak dakwaan itu dengan menganggap ia sebagai sesuatu yang kurang sopan dan tidak menghormati Bayern dan Barcelona memandangkan Flick serta Koeman masih lagi bergelar jurulatih kedua-dua kelab tersebut.
“Saya sudah ‘masak’ dengan lumrah dunia bola sepak ini. Saya tidak mahu memberikan apa-apa kenyataan berhubung isu ini kerana tidak mahu menjadi seorang yang tidak sopan,” katanya.

Sebaliknya, Nagelsmann lebih berminat menumpukan fokus untuk bangkit bersama Leipzig selepas tersingkir pada pusingan 16 terbaik Liga Juara-Juara kepada Liverpool dengan agregat 4-0 baru-baru ini.
“Kami berada pada landasan tepat untuk kembali ke Liga Juara-Juara musim depan. Ia bukan alasan untuk kami tidak mencatat kemenangan dalam aksi Bundesliga,” jelasnya yang akan menanti kunjungan Eintracht Frankfrut malam ini. – AGENSI


Warga emas rentung dalam rumah
Oleh IVAN AMIRUL

14 Mac 2021, 12:37 pm
TUARAN – Seorang lelaki warga emas rentung dipercayai terperangkap dalam kebakaran di Kampung Tombongon, Kiulu malam tadi.
Dalam kejadian kira-kira pukul 11 malam itu, mangsa dikenali sebagai Chung Pau Sang @ Joseph Chung, 80, yang juga orang kelainan upaya (OKU) dikatakan tinggal seorang diri di rumah terbabit.
Rumah mangsa dikatakan terletak berjauhan dari rumah penduduk lain di kampung berkenaan.
Ketua Balai Bomba dan Penyelamat (BBP) Daerah Tuaran, Abdul Qawie Abdul Gapar berkata, pihaknya menerima panggilan kecemasan daripada orang awam pada pukul 11.29 malam.
“Sebaik tiba di lokasi kejadian yang terletak kira-kira 25 kilometer dari Balai Bomba dan Penyelamat (BBP) Tuaran, keadaan rumah mangsa sudah terbakar sepenuhnya.
“Sebuah jentera dan kenderaan utiliti Unit Bantuan Perkhidmatan Kecemasan (EMRS) dikerah ke lokasi kejadian bersama sepasukan 10 anggota dan pegawai.

“Operasi pemadaman kebakaran segera dijalankan sebelum api berjaya dikawal dan dipadamkan sepenuhnya pada pukul 12.40 tengah malam,” katanya ketika dihubungi sebentar tadi.
Mengulas lanjut, Abdul Qawie menyatakan mangsa ditemui rentung di dalam rumah berkenaan sebelum diserahkan kepada polis untuk tindakan selanjutnya.
Beliau berkata, setakat ini punca sebenar kejadian kebakaran dan jumlah kerugian masih dalam siasatan.-K!ONLINE


Cuepacs saran penjawat awam semak semula polisi insurans kediaman
Oleh NIK SUKRY RAMLI

14 Mac 2021, 12:18 pm
KUANTAN – Kongres Kesatuan Pekerja-Pekerja Dalam Perkhidmatan Awam (Cuepacs) menyarankan penjawat awam yang membeli rumah melalui Lembaga Pembiayaan Perumahan Sektor Awam (LPPSA) atau bank komersial mengambil perlindungan insurans tambahan termasuk harta benda.
Presidennya, Adnan Mat berkata, mereka perlu menilai semula keseluruhan polisi yang ada agar perlindungan diperoleh turut meliputi keseluruhan isi rumah.
“Sebelum ini, jika berlaku musibah seperti bencana atau malapetaka, insurans takaful rumah tidak memberi perlindungan kepada barangan yang ada di dalam rumah dan selepas ini, (penjawat awam) yang membuat pembelian atau pinjaman perumahan baharu perlulah meneliti keseluruhan polisi.
“Ini supaya apa yang berlaku dengan rumah mereka itu, perlindungan juga bukan sahaja membabitkan struktur bangunan bumbung seperti tiang, siling dan sebagainya, tetapi termasuk barangan kelengkapan dalam rumah itu juga,” katanya selepas merasmikan Majlis Penyampaian Bantuan Sumbangan Banjir daripada Cuepacs, di sini, semalam.
Seramai 530 orang mangsa banjir yang terpaksa berpindah ke pusat pemindahan sementara Januari lalu, terdiri daripada penjawat awam seluruh Pahang dan merupakan ahli kesatuan Cuepacs menerima sumbangan itu.
Sementara itu, Adnan berkata, Cuepacs turut mencadangkan Bank Negara serta Kementerian Kewangan mewajibkan syarikat insurans di Malaysia memasukkan terus perlindungan akibat kerosakan banjir dalam polisi semasa pembelian rumah.

“Cuepacs terus melihat kepada keperluan ini kerana setiap tahun musibah seperti banjir ini pasti berlaku dan menjadi masalah buat pemilik rumah yang tidak memiliki perlindungan tambahan untuk kediaman mereka.
“Bagaimanapun ia tidak boleh menjadi alasan untuk pihak insurans menaikkan premium insurans ini kerana tidak semua yang mampu membeli perlindungan tambahan ditawarkan syarikat insurans,”ujarnya.-K!ONLINE


Cengkerik raksasa baharu dinamakan sebagai Jacinda
Oleh KOSMO!

14 Mac 2021, 12:46 pm
WELLINGTON – Para penyelidik dari New Zealand menemui satu spesies cengkerik raksasa yang dinamakan sama dengan nama Perdana Menteri Jacinda Arden.
Cengkerik bernama Hemiandrus Jacinda itu dikatakan mempunyai ciri-ciri sama seperti perdana menteri wanita itu dan dibuat sebagai tanda penghormatan kepada beliau, lapor The Guardian.
Ia diberi nama Jacinda kerana memiliki badan berwarna merah sama seperti warna rasmi parti politik pimpinan Perdana Menteri berkenaan, Parti Buruh.
Profesor Evolusi Ekologi Universiti New Zealand, Steven Trewick berkata, spesies tersebut juga merupakan spesies yang dianggap cantik.
Para penyelidik memberitahu spesies baharu itu bersaiz lebih besar dengan warna yang lebih terang berbanding 17 spesies lain yang pernah ditemui sebelum ini.
Cengkerik raksasa Jacinda ditemui dalam hutan semula jadi di Northland, Bay of Plenty, Waikoto dan Coromandel yang terletak di North Island.

Cengkerik Jacinda sudah pun diterbitkan dalam jurnal Zootaxa, semalam. – Agensi


Angel Di Maria kekal di Paris semusim lagi
Oleh KOSMO!

14 Mac 2021, 12:45 pm
PARIS – Bintang Paris Saint-Germain (PSG), Angel Di Maria bersetuju menandatangani kontrak lanjutan setahun sehingga 2022 bersama finalis Liga Juara-Juara musim lalu dari Perancis itu.
Pengarah Sukan PSG, Leonardo gembira dengan situasi tersebut dan berharap tandatangan Di Maria dapat meyakinkan tiga lagi tonggak pasukan itu, Kylian Mbappe, Neymar dan Juan Bernat mengikut jejak langkah pemain sayap Argentina berkenaan.
“Ini adalah satu berita gembira buat PSG yang sedang berusaha untuk mencapai kata sepakat dengan Mbappe, Neymar dan Bernat.
“Pihak kami telah menjelaskan segala-galanya kepada mereka terutama Neymar tetapi akhirnya mereka yang menentukan sama ada mahu menandatanganinya ataupun tidak. Namun, kami tetap optimis ia akan berakhir positif,” katanya.
Sebagai rekod, Di Maria, 33, merupakan watak penting di bahagian jentera serangan PSG selepas berjaya menjulang 16 piala bersama pasukan itu sejak berhijrah daripada Manchester United pada 2015.
Selain itu, Di Maria juga memegang rekod sebagai pemain kedua paling banyak mencipta gerakan gol dalam sejarah PSG, ketinggalan di belakang Safet Susic yang melakukan 103 umpanan jaringan dari 1982 hingga 1991.

Secara keseluruhan, Di Maria telah menjaringkan 87 gol dan 99 umpanan jaringan daripada 248 penampilan dalam semua kejohanan bersama PSG sejak 2015. – AGENSI


Polis tangkap suspek kes bunuh di Jalan Telawi
Oleh NUR HUDA MUSA

14 Mac 2021, 12:27 pm
PETALING JAYA – Seorang lelaki ditahan selepas disyaki terlibat dalam kes bunuh di Jalan Telawi, Bangsar awal pagi semalam.
Ketua Polis Daerah Brickfields Asisten Komisioner Anuar Omar berkata, suspek berusia 26 tahun itu berjaya ditahan dalam serbuan di Jalan 11, Selayang Baru, Batu Caves, pada petang Sabtu.
“Dalam serbuan itu, polis turut merampas sebuah telefon pintar
“Semakan mendapati suspek mempunyai rekod berkaitan kes dadah,” katanya dalam satu kenyataan di sini hari ini.
Anuar berkata, hasil pendedahan suspek, polis diberikan maklumat lokasi suspek lain yang masih bebas.
“Namun, serbuan di rumah-rumah berikut mendapati suspek yang masih bebas dipercayai telah melarikan diri.

“Tindakan lanjut untuk mengesan suspek-suspek masih bebas sedang giat diusahakan dan individu yang ditahan itu kini di dalam tahanan reman selama tujuh hari sehingga 20 Mac depan,” ujarnya.
Terdahulu, Kosmo! melaporkan seorang lelaki warga tempatan maut dalam satu kejadian pergaduhan selepas badannya ditoreh dan ditikam dengan botol arak di sebuah lorong di Jalan Telawi 2 berhampiran dengan pusat beli-belah. – K! ONLINE